Subɔsubɔha Nyuitɔ Ƒãa Agbe Nyui Nɔnɔ Ƒe Dzidzenu Kɔkɔwo Ðe Amewo Me\nGBE BUBU Afrikaans Albanian Amharic Arabic Armenian Armenian (West) Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Greenlandic Haitian Creole Hiligaynon Hungarian Icelandic Igbo Iloko Indonesian Italian Japanese Korean Lithuanian Macedonian Malagasy Mizo Moore Myanmar Norwegian Ossetian Polish Portuguese Romanian Russian Sepedi Serbian Setswana Sinhala Slovak Slovenian Spanish Sranantongo Swahili Swedish Tagalog Tahitian Thai Tsonga Turkish Ukrainian Urdu Vietnamese Xhosa Zulu\nSUBƆSUBƆHA nyuitɔ nana míebua nu ŋu nyuie, eye wòfiaa mí ale si míawɔ míaƒe agbenɔnɔ nanyo ɖe edzi. Ekpena ɖe mía ŋu le míaƒe agbagbadzedze be míawɔ nu nyui me, eye wònana nɔnɔme nyui geɖewo ɖea dzesi le mía ŋu. Aleke míewɔ nya be subɔsubɔha nyuitɔ wɔa nu siawo?\nDe dzesi nya siwo apostolo Paulo ŋlɔ na ƒe alafa gbãtɔ me Kristotɔ siwo nɔ Korinto, le Hela. Blema du ma xɔ ŋkɔ le agbe gbegblẽ nɔnɔ me ŋutɔ. Paulo xlɔ̃ nu be: “Ahasiwɔlawo kple trɔ̃subɔlawo kple matrewɔlawo kple hadzelawo kple ŋutsu, siwo dɔna kple ŋutsuwo, kple fiafitɔwo kple ŋubiãlawo kple ahamulawo kple busubɔlawo kple adzodalawo la womanyi mawufiaɖuƒe la ƒe dome o.” Paulo gblɔ yi edzi be: “Eye nenem mia dome ame aɖewo nɔ tsã; ke wole tsi na mi, ke wona mia ŋuti kɔ, ke wotso afia na mi le Aƒetɔ Yesu ƒe ŋkɔ la kple mía Mawu ƒe gbɔgbɔ la me.” (1 Korintotɔwo 6:9-11) Wò ya bu eŋu kpɔ ko—subɔsubɔha nyuitɔ kpe ɖe ame siwo menɔa agbe ɖe agbe nyui nɔnɔ ƒe dzidzenu aɖeke nu tsã o la ŋu be wova zu Mawu subɔla siwo le dzɔdzɔe hele dzadzɛ!\nTo vovo na esia la, Biblia xlɔ̃ nu be: ‘Ɣeyiɣi le vava ge, esime womaxɔ nufiafia, si le blibo la o; ke boŋ, le ale si tome fiẽ wo nu la, woaƒo nufialawo nu ƒu na wo ɖokui le woa ŋutɔwo ƒe nudzodzrowo nu.’—2 Timoteo 4:3.\nAlekee subɔsubɔha siwo nènya la wɔa nu le go sia me? Ðe wowɔna ɖe Biblia ƒe agbe nyui nɔnɔ dzidzenu kɔkɔwo dzia? Alo ɖe wotɔa tsi Mawu ƒe Nya la ƒe aɖaŋuɖoɖo siwo me kɔ ƒãa la, hegblɔa nya siwo ‘amewo dina be yewoase le ale si tome fiẽa wo nu’ la ko na woa?\nAnyo be nàgbɔ dzi ɖi ade ŋugble tso biabia siwo gbɔna la ŋu be woakpe ɖe ŋuwò nànya ne subɔsubɔha aɖe le ku nyuiwo tsem.\nNU SI BIBLIA FIA:\n“Bubu nanɔ srɔ̃ɖeɖe me le amewo katã dome, eye womagaƒo ɖi srɔ̃ɖeba la o; elabena ahasiwɔlawo kple matrewɔlawo la, Mawu adrɔ̃ ʋɔnu wo.”—Hebritɔwo 13:4.\nÐe subɔsubɔha sia biana tso hamevi ŋutsu kple nyɔnu siwo le wo nɔewo gbɔ la si be woaɖe srɔ̃ le se nua?\nEsi wobia Yesu be ɖe woate ŋu agbe ame srɔ̃ le nuwɔna ɖe sia ɖe ko ta hã la, egblɔ be: ‘Ame si ke laɖe asi le srɔ̃a ŋuti, ne menye le ahasiwɔwɔ ŋuti o, eye wòaɖe bubu aɖe la, eyae wɔ ahasi.’—Mateo 19:9.\nÐe subɔsubɔha sia dea bubu Yesu ƒe mɔfiamea ŋu helɔ̃na ɖe edzi be agbe gbegblẽ nɔnɔ ɖeɖe ko tae ame ate ŋu agbe srɔ̃a ahaɖe bubua?\nNYATI: Gbɔdɔdɔ ƒe agbe nyui nɔnɔ.\n‘Misi le ahasiwɔwɔ nu! Nu vɔ̃ sia nu vɔ̃, si ame wɔna la, menye eƒe ŋutilã me wòle o, ke ahasiwɔla wɔa vɔ̃ ɖe ye ŋutɔ ƒe ŋutilã ŋuti.’—1 Korintotɔwo 6:18.\n‘Woƒe nyɔnuwo tsɔ dzɔdzɔme ƒe kɔnu wɔ nu si mele dzɔdzɔme nu o; nenema ke woƒe ŋutsuwo hã gblẽ nyɔnuwo ƒe dzɔdzɔmekɔnu ɖi, eye wofiã le woƒe fiẽŋufiẽŋu me ɖe wo nɔewo ŋu, eye ŋutsu kple ŋutsu wɔ ŋukpenanuwo, eye wokpɔ woƒe vodada ŋuti fetu, si dze wo la, le wo ɖokui ŋu.’—Romatɔwo 1:26, 27.\nÐe subɔsubɔha sia fiaa nu be gbɔdɔdɔ ƒe agbe gbegblẽ nɔnɔ, eɖanye le ŋutsu kple nyɔnu dome alo le vidzinuɖekatɔwo dome o, nye nu vɔ̃a?\nNYATI: Hameviwo ƒe Biblia me dzidzenuwo me léle ɖe asi dzinɔameƒotɔe.\n“Miagade ha kple ame aɖe, si ne woyɔnɛ be nɔvi, wònye ahasiwɔla alo ŋubiãla alo trɔ̃subɔla alo busubɔla alo ahamula alo adzodala la o; migaɖu nu kple nenem me sia hã o.” (1 Korintotɔwo 5:11) Nu kae wòle be woawɔ na hamevi nu vɔ̃ wɔla si gbe dzimetɔtrɔ? Mawu ƒe Nya la gblɔ be: “Miɖe ame vɔ̃ɖi la ɖa le mia ŋutɔ mia dome!”—1 Korintotɔwo 5:13.\nÐe subɔsubɔha sia ɖea ame si ɖoe koŋ gbe wɔwɔ ɖe Biblia ƒe dzidzenuwo dzi la ɖa le haa mea?\n‘Gbɔgblɔ be ‘subɔsubɔha siae dzɔ dzi nam’ koe nye nya?\nÐe Gbɔdɔdɔ Do Ŋgɔ Na Srɔ̃ɖeɖe Gblẽa?\nXlẽ nu tso nya si Biblia gblɔ tso gbɔdɔdɔ do ŋgɔ na srɔ̃ɖeɖe kple gbɔdɔdɔnuwɔna bubuwo ŋu la ŋu.


1 Timoteo 6 - Holy Bible [Ewe Bible (BEE)]\nMateo Marko Luka Yohanes Dɔwɔwɔwo Romatɔwo 1 Korintotɔwo 2 Korintotɔwo Galatiatɔwo Efesotɔwo Filipitɔwo Kolosetɔwo 1 Tesalonikatɔwo 2 Tesalonikatɔwo 1 Timoteo 2 Timoteo Tito Filemon Hebritɔwo Yakobo 1 Petro 2 Petro 1 Yohanes 2 Yohanes 3 Yohanes Yuda Nyaɖeɖefia\nEwe Bible (BEE)\nKluvi siwo nye kristotɔwo la nawɔ dɔ na woƒe aƒetɔwo kple ŋusẽ eye woabu wo; mègana woagblɔ tso Kristo ƒe hadɔwɔlawo ŋuti be wonye kuviatɔwo o. Mègana Mawu ƒe ŋkɔ alo eƒe nufiafia nazu alɔmeɖenu le nu sia ta o.\nNe woƒe aƒetɔ nye kristotɔ la, esia menye mɔnukpɔkpɔ be woawɔ alɔgblɔdɔ le woƒe dɔwɔnawo ŋuti o; ke boŋ ele be woagawɔ dɔ ɖe edzi wu elabena wole kpekpeɖeŋu nam wo nɔvi kristotɔ kple woƒe ŋusẽ. Timoteo, fia nyateƒenya siawo eye nãdo ŋusẽ ame sia ame be woawɔ ɖe wo dzi.\nAme aɖewo asẽ nu agblɔ be nya siawo mele eme o, gake wonye nufiafia dzɔdzɔe si de blibo, wonye esiwo Kristo ŋutɔ fia eye wonye mawumegbenɔnɔ ƒe gɔmeɖokpe.\nAme si agblɔ nya aɖe si ato vovo tso esia gbɔ la, ame ma nye dadala kple movitɔ. Elabena ele gɔmeɖeɖe bubu tsɔm na Kristo ƒe nyawo eye wòle nyahehe siwo awu nu le ŋuʋaʋã kple dziku me la hem vɛ. Esia ƒe metsonuwo koe anye megbeŋkɔyɔyɔ na amewo, nyatsɔtsɔ ɖe ame ŋu, kple nu vɔ̃ɖi susu ɖe ame nɔewo ŋuti.\nNyahela siawo, esiwo ƒe susuwo nu vɔ̃ bla goŋgoŋ la, menya ale si woagblɔ nyateƒe lae o. Le woawo gbɔ la, Agbenya la gbɔgblɔ nye gakpɔmɔnu ko. Eya ta mite ɖa xaa tso wo gbɔ.\nKe mawuvɔvɔ̃ kple ŋudzedzekpɔkpɔ nye viɖe gã,\nelabena míetsɔ naneke va xexe sia me o eye edze ƒãa be míatsɔ naneke hã adzoe o.\nKe ne nuɖuɖu kple nudodowo le mía si la, mina woadze mía ŋu.\nAme siwo dina be yewoazu hotsuitɔwo la, gena ɖe tetekpɔ kple mɔtetre kpakple movidzɔdzɔ kple didi vɔ̃wo me, esiwo kplɔa amewo yina ɖe gbegblẽ kple tsɔtsrɔ̃ me.\nNu tovo wɔwɔwo katã ƒe dzɔtsoƒee nye galɔlɔ̃, ame siwo tsi dzi ɖe gakpɔkpɔ ŋu la, trana tso xɔse la gbɔ eye wotsɔa veve geɖe ŋɔa wo ɖokuiwoe flofloflo.\nKe wò, Mawu ƒe ame, si le nu siawo katã nu eye nati dzɔdzɔenyenye, mawuvɔvɔ̃, xɔse, lɔlɔ̃, tenɔnɔ kple bɔbɔenyenye yome.\nƲli xɔse ƒe ʋiʋli nyui la, lé agbe mavɔ si woyɔ wò na esi nèʋu emeʋuʋu nyui le ɖasefo geɖewo ƒe ŋkume la me ɖe asi sesĩe.\nMele didim tso asiwò le Mawu si na agbe amewo katã kple Kristo Yesu si ɖi ɖase dzideƒotɔe le Pontio Pilato gbɔ la ƒe ŋkume be,\nnãwɔ nu siwo katã wògblɔ na wò be nãwɔ la, ale be tso fifia dzi va se ɖe esime míaƒe Aƒetɔ Yesu Kristo natrɔ ava la, ame aɖeke makpɔ kpɔtsɔtsɔ le ŋutiwò o.\nElabena ne ɣeyiɣia ɖo la, Mawu yayratɔ, fiawo dzi Fia, aƒetɔwo dzi Aƒetɔ, si koe nye Mawu Ŋusẽkatãtɔ la, aɖe Kristo afia tso dziƒo.\nMawu sia ɖeka hɔ̃ koe mate ŋu aku o; keklẽ gã dziŋɔ aɖe ƒo xlãe ale gbegbe be amegbetɔ aɖeke mate ŋu ate ɖe eŋuti o. Amegbetɔ aɖeke mekpɔe kpɔ o eye makpɔe akpɔ hã o. Eya tɔ nanye bubu kple ŋusẽ kpakple dziɖuɖu tso mavɔ me yi ɖe mavɔ me. Amen.\nGblɔ na kesinɔtɔwo katã be womegada wo ɖokuiwo eye woaɖo ŋu ɖe woƒe ga si nu ava yi kpuie la ŋuti o; ke boŋ woƒe dada kple ŋuɖoɖo nanɔ Mawu gbagbe si naa nu siwo katã míehiã na míaƒe dzidzɔkpɔkpɔ la mí fũu ɖeɖe ko ŋu.\nGblɔ na wo be woawɔ woƒe ga ŋutidɔ le dɔ nyui wɔwɔ me. Ele be woazu kesinɔtɔwo le dɔ nyui wɔwɔ me eye woana nu hiãtɔwo faa kple dzidzɔ eye woanɔ klalo ɣesiaɣi be woama nu sia nu si Mawu tsɔ na wo la kple ame bubuwo.\nTo esia wɔwɔ me la, woanɔ kesinɔnu vavãwo ƒom ƒu ɖe dziƒo na wo ɖokuiwo. Eya koe nye agbe mavɔ ƒe nu si wodzrana ɖo eye megblẽna o! Ekema woanɔ kristotɔ ƒe agbe si ɖea vi la, le anyigba dzi afi sia hã.\nO, Timoteo, mègado kpo nu siwo Mawu tsɔ de asiwò la wɔwɔ o. Mègahe nya manyatanu kple ame siwo dana be yewonya nu evɔ womenyae o la o.\nAme siawo bu nu vevitɔ kekeake le agbe me: Womenya Mawu o. Amenuveve nanɔ anyi kpli wò.\nCopyright © 1988, 2006 by Biblica, Inc


Biblia Ƒe Ŋɔŋlɔ Gbãtɔwo—Ŋutinya Aɖe Si Le Vevie\nGBE BUBU Acholi Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Basque Batak (Karo) Batak (Toba) Biak Bicol Bislama Bulgarian Catalan Cebuano Chavacano Chichewa Chile Tokunɔgbe Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Danish Drehu Dutch Ecuador Tokunɔgbe Efik Estonian Eŋlisi Eʋegbe Fijian Finnish Fon Franse Ga Georgian German Germany Tokunɔgbe Greek Greenlandic Guarani Haitian Creole Hausa Hebrew Hiligaynon Hmong (Ɣi) Hungarian Iban Icelandic Igbo Iloko Indonesian Isoko Italian Italy Tokunɔgbe Japanese Javanese Kabiye Kabuverdianu Kachin Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Maltese Mam Mambwe-Lungu Mapudungun Mauritian Creole Maya Mazatec (Huautla) Mbunda Mizo Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peru Tokunɔgbe Pidzin (Kamerun) Poland Tokunɔgbe Polish Portuguese Portuguese (Portugal) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Samoan Sango Saramaccan Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spain Tokunɔgbe Spanish Sranantongo Swahili Swahili (Congo) Swati Swedish Tagalog Tahitian Talian Tandroy Tatar Tetun Dili Thai Tigrinya Tiv Tojolabal Tok Pisin Tongan Tshiluba Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Uzbek Valencian Venda Vietnamese Wallisian Wayuunaiki Welsh Xhosa Yoruba Zande Zulu\nNYATI SI LE AKPAA DZI | BIBLIA LA—NU SI TAE ENU MEYI O\nŊutinya Aɖe Si Le Vevie\nBiblia to vovo sãsãsã na subɔsubɔgbalẽ bubuwo. Ƒe akpe geɖe ye nye esia Biblia le ŋusẽ kpɔm ɖe ame geɖe ƒe dzixɔsewo dzi le xexea me godoo; agbalẽ bubu aɖeke mede enu le go sia me o. Gake eya kee nye agbalẽ si me amewo dzro tsitotsito wu kple esi ŋu woƒo nu tsi tsitre ɖo wu.\nLe kpɔɖeŋu me, agbalẽnyala aɖewo gblɔna be Biblia siwo li egbea la me nyawo mesɔ kple ŋɔŋlɔ gbãtɔawo me nyawo o. Mawusubɔsubɔ ŋuti nufialagã aɖe gblɔ be: “Mímate ŋu aka ɖe edzi gbeɖe be nya siwo nɔ ŋɔŋlɔ gbãtɔawo me la tututue le esiwo míegbugbɔ ŋlɔ la me o. Vodadawo sɔŋ koe le wo me, eye ƒe alafa geɖe tso wo dometɔ akpa gãtɔ kple ŋɔŋlɔ gbãtɔawo dome eye woto vovo, edze ƒãa be woto vovo le mɔ akpe nanewo nu.”\nLe ame aɖewo gome la, subɔsubɔha si me wodzi wo ɖo lae wɔe be womekana ɖe edzi be Biblia me nyawo de pɛpɛpɛ o. Le kpɔɖeŋu me, Faizal, si ƒe ƒometɔwo menye Kristotɔwo o la fiae be Biblia nye agbalẽ kɔkɔe gake wotrɔ emenyawo. Egblɔ be: “Esia wɔe be, ne ame aɖe va le nu ƒom nam tso Biblia ŋu la, mekea ɖi eƒe nyawo. Elabena menye Biblia gbãtɔa ye le esi o. Wotrɔ emenyawo!”\nGake ne wotrɔ Biblia me nyawo alo wometrɔ wo o la, ɖe esia le veviea? Azɔ, de ŋugble le biabia siawo hã ŋu kpɔ: Ðe nàte ŋu axɔ Biblia me ŋugbedodo fakɔname siwo ku ɖe etsɔme ŋu la dzi se ne mènya nenye be ŋugbedodo mawo nɔ ŋɔŋlɔ gbãtɔawo me oa? (Romatɔwo 15:4) Ne Biblia siwo li egbea la nye gbãtɔawo siwo amewo gbugbɔ ŋlɔ, siwo me vodadawo bɔ ɖo la, ɖe nàtsɔ mɔfiame siwo le wo me la awɔ dɔe ne dɔwɔɖui, ƒome, alo mawusubɔsubɔ ŋuti nyametsotso veviwo dze ŋgɔ wòa?\nTogbɔ be Biblia-gbalẽ siwo woŋlɔ gbã la megali egbea míakpɔ o hã la, míate ŋu alé ŋku ɖe esiwo wogbugbɔ ŋlɔ le blema, siwo dome Biblia ƒe asinuŋɔŋlɔgbalẽ akpe geɖe le la ŋu. Aleke wòdzɔe be asinuŋɔŋlɔgbalẽ mawo gakpɔtɔ li togbɔ be woate ŋu anyunyɔ hafi, amewo di be yewoatsrɔ̃ wo ɖa, eye wodze agbagba be yewoatrɔ wo me nyawo hã? Aleke nyateƒe si wònye be wogakpɔtɔ li egbea ate ŋu ana nàka ɖe edzi be Biblia siwo li egbea la me nyawo de pɛpɛpɛ? Azɔ, xlẽ nyati siwo kplɔe ɖo be nàkpɔ ale si woɖo biabia mawo ŋui ku ɖe nu siwo gbegbe me Biblia to hafi gakpɔtɔ li ŋu.\nƉoe Ɖe Amewo Ɖoe Ɖe Amewo Ŋutinya Aɖe Si Le Vevie\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ Biblia La—Nu Si Tae Enu Meyi O\nOdio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ Biblia La—Nu Si Tae Enu Meyi O\nƉoe Ɖe Amewo Ɖoe Ɖe Amewo GBETAKPƆXƆ Biblia La—Nu Si Tae Enu Meyi O\nBiblia La—Nu Si Tae Enu Meyi O\nGBETAKPƆXƆ Biblia La—Nu Si Tae Enu Meyi O


Nye Nufiala Melɔ̃a Nye Nya O | Sɔhɛwo\nGBE BUBU Afrikaans Albanian Amerika Tokunɔgbe Amharic Arabic Armenian Azerbaijani Azerbaijani (Cyrillic) Bashkir Bislama Brazil Tokunɔgbe Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Haitian Creole Hausa Hebrew Hiligaynon Hindi Hungarian Iban Icelandic Igbo Iloko Indonesian Isoko Italian Japanese Kiluba Kinyarwanda Kirundi Korean Latvian Lingala Lithuanian Macedonian Malagasy Malay Malayalam Maltese Mambwe-Lungu Moore Myanmar Norwegian Ossetian Papiamento (Curaçao) Polish Portuguese Portuguese (Portugal) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tiv Tsonga Turkish Turkmen Twi Ukrainian Umbundu Vietnamese Xhosa Yoruba Zulu\nNu Kae Mawɔ Be Mía Kple Nye Nufiala Dome Nanɔ Nyui?\nTɔ nabu eŋu kpɔ!\nBu nu si me Rachel to la ŋu kpɔ. Ne wowɔ dodokpɔ la, Rachel xɔa dzeside nyui siwo nye A alo B. Esi wòva ɖo xɔ 7 lia me la, nuwo va trɔ. Rachel gblɔ be: “ Míaƒe nufiala wɔ nu sia nu si wòate ŋui be magakpɔ dzidzedze le dodokpɔ me o. ” Nu ka tae? Nufiala na Rachel kple dadaa wonya be yemelɔ̃ subɔsubɔha si me wole la o.\nNufialawo le ko abe tɔmekpe siwo akpe ɖe ŋuwò nàsi le numanyamanya nu ahadze si nunya, gake wòe wòle be nàwɔ afɔɖeɖea\nNu kae va dzɔ? Rachel gblɔ be: “ Ɣesiaɣi si wòdze ƒãa be nufialaa ɖe mɔ eƒe susu gbegblẽ bubu kpɔ ŋusẽ ɖe dzesi si wònam le dodokpɔ me dzi la, Dada kplɔam ɖo vaa sukua va ƒoa nu tso eŋu kple nufialaa. Mlɔeba la, nufiala dzudzɔ fuɖeɖe nam. ”\nNe nuwo le na wò hã alea la, dzi nenɔ ƒowò nàgblɔe na dziwòlawo. Ðikeke mele eme o be woadi be yewoaƒo nu tso eŋu kple wò nufiala, eye ɖewohĩ woana sukutatɔwo nanya nu tso eŋu be woakpɔ nyaa gbɔ.\nEle eme baa be, menye ɣesiaɣie agbagbadzedze be woaɖɔ nuwo ɖo kpɔa dzidzedze o. Ɣeaɖewoɣi la, ɖeko wòle be nàyi edzi ado dzi. (Romatɔwo 12:17, 18) Ðetugbui si ŋkɔe nye Tanya gblɔ be: “ Dzi kua míaƒe nufialawo dometɔ ɖeka ɖe sukuviwo ŋu. Zi geɖe la, edzua mí be míenye tagbɔkukutɔwo. Le gɔmedzedzea me la, esia tena ɖe dzinye mefaa avi, gake nyemegava ɖea mɔ eƒe dzugbewo kpɔa ŋusẽ ɖe dzinye o. Metsɔ nye susu ɖo nye sukudɔwo ŋu eye mebia ŋku ɖe eƒe sukudɔdeasiwo ŋu. Nu si do tso emee nye, megaɖea fu nam azɔ abe tsã ene o, eye menye sukuvi ʋɛ siwo kpɔa dzidzedze le eƒe dodokpɔwo me la dometɔ ɖeka. Le ƒe eve megbe la, wonya nufiala ma le sukua. ”\nNya vevitɔ: Srɔ̃ ale si nàwɔ nu kple nufiala siwo ƒe nya me sẽ, eye esia ana nàtu ŋutete nyuiwo, siwo akpe ɖe ŋuwò nàsrɔ̃ ale si nàwɔ nu kple dɔtɔ si ƒe nya me sẽ ɖo. (1 Petro 2:18) Ana nàde asixɔxɔ nufiala nyuiwo hã ŋu.\nƉoe Ɖe Amewo Ɖoe Ɖe Amewo Nu Kae Mawɔ Be Mía Kple Nye Nufiala Dome Nanɔ Nyui?


Yehowa Ðasefowo Le Kpekpeɖeŋu Nam Ŋkunɔ Siwo Le Afrika\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Catalan Chichewa China Mandaringbe (Bɔbɔetɔ) China Mandaringbe (Xoxotɔ) Croatian Dangme Danish Dutch Estonian Eŋlisi Eʋegbe Fante Finnish Franse Georgian German Greek Gun Haitian Creole Hiligaynon Hungarian Indonesian Italian Japanese Kabyle Kannada Kinyarwanda Kirghiz Kirundi Korean Krio Lingala Lithuanian Malagasy Malay Malayalam Mingrelian Mixe Myanmar Norwegian Oromo Persian Polish Portuguese Portuguese (Portugal) Punjabi Quechua (Cuzco) Romanian Russian Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swedish Tahitian Tankarana Tarascan Telugu Thai Tigrinya Tongan Totonac Tsonga Turkish Tzeltal Tzotzil Ukrainian Urdu Valencian Wallisian Welsh Xhosa Zulu\nLe dukɔ siwo me nu mede amewo dzi le o dometɔ aɖewo me la, mɔnukpɔkpɔ mesua ŋkunɔwo alo ŋkuagbãtɔwo si abe ale si wòle le teƒe bubuwo ene o. Ɣeaɖewoɣi la, amewo ƒoa asa na wo eye womenaa kpekpeɖeŋu siwo wohiã be woanɔ te ɖe agbemekuxiwo nu la wo o. Ame siwo kpɔa nu ya mehiãa kpekpeɖeŋu siawo o. Le kpɔɖeŋu me, ate ŋu asesẽ na ŋkunɔwo be woazɔ ayi asi me aɖaƒle nu, woaɖo ʋu alo woanya ga ƒe home. Nuxexlẽ hã ate ŋu anye kuxi na wo. Menye wo katãe tea ŋu xlẽa ŋkunɔwo ƒe agbalẽ o. Ne wonya exexlẽ gɔ̃ hã la, ate ŋu asesẽ na wo be woakpɔ ŋkunɔwo ƒe agbalẽ le wo degbe me.\nƑe alafa ɖeka kple edzivɔe nye esia Yehowa Ðasefowo taa Biblia-srɔ̃gbalẽwo na ŋkunɔwo. Nyitsɔ laa la, Yehowa Ðasefowo tsɔ ŋkunɔwo ƒe agbalẽtamɔ̃ kple agbalẽblamɔ̃ tso Netherlands (Pays-Bas) yi Malawi ale be woate ŋu ata ŋkunɔwo ƒe agbalẽwo le Chichewagbe si wodona le du ma me la me.\nLeo, si bi ɖe ŋkunɔgbalẽwo tata me la, zɔ mɔ tso Yehowa Ðasefowo ƒe alɔdzedɔwɔƒe si le Brazil yi Malawi. Efia ale si wozãa mɔ̃awo kple kɔmpiutaɖoɖo aɖe si wotsɔ ŋlɔa ŋkunɔgbalẽwo si Ðasefowo ŋutɔ to vɛ la ame atɔ̃ aɖewo. Kɔmpiutaɖoɖoa trɔa nuŋɔŋlɔawo wozua Chichewagbe me ŋkunɔwo ƒe nuŋɔŋlɔ. Hafi mɔ̃a zãlawo nate ŋu awɔ dɔ sia la, ehiã be woatrɔ asi le nuŋɔŋlɔwo tɔtrɔ ƒe dɔwɔnu aɖe si dzi ŋɔŋlɔdzesi siwo míezãna kple Chichewa-ŋkunɔgbe me nuŋlɔdzesiwo siaa le la ŋu. Dɔwɔnu sia tea ŋu trɔa agbalẽawo me nyawo ɖe ŋkunɔwo ƒe ŋɔŋlɔdzesiwo me eye wòtrɔa asi le agbalẽawo ŋu ale gbegbe be wo xexlẽ nɔa bɔbɔe na ŋkunɔwo. Kpɔ nya siwo ŋkunɔ siwo le Malawi la dometɔ aɖewo gblɔ tso woƒe ŋkunɔgbalẽwo ŋu la ɖa.\nMunyaradzi nye ɖetugbui ŋkuagbãtɔ aɖe si kpɔa eya ŋutɔ ƒe radiodziwɔna aɖe dzi le kwasiɖa ƒe ŋkeke aɖewo dzi. Ezãa gaƒoƒo 70 ɣleti sia ɣleti tsɔ fiaa Biblia amewo. Egblɔ be: “Tsã la, wonaa Eŋlisigbe me ŋkunɔgbalẽwom, esi mexɔ mía degbe me tɔwo la, wolé dzi nam ŋutɔ. Mekpɔ ŋudzedze gã aɖe ɖe agbagba siwo nɔvinye Ðasefowo dze te ŋu wɔ ŋkunɔgbalẽwo le mía degbea me na mí la ŋu ŋutɔ. Esia nana mesena le ɖokuinye me be womeŋlɔ mí be o, eye wodea asixɔxɔ mía ŋu.”\nFrancis nye Ðasefo aɖe si le Malawi ƒe dziehe. Esi wònye ŋkuagbãtɔe wònye ta la, amewoe xlẽa nuwo nɛ tsã. Esi wòxɔ Chichewagbe me ŋkunɔgbalẽ gbãtɔ la, edo ɣli be: “Drɔ̃e kum melea? Esia wɔ nuku loo!”\nLoyce, si hã nye ŋkunɔ alo ŋkuagbãtɔ la zãa ɣeyiɣi geɖe tsɔ fiaa Biblia amewo. Ekpe ɖe ame 52 ŋu wotrɔ woƒe agbenɔnɔ heva zu ame ɖɔʋuwo. Aleke wòwɔnɛ? Ne ele nu fiam amewo la, ezãa ŋkunɔgbalẽwo evɔ eƒe nusrɔ̃viwo ya zãa míaƒe agbalẽ siwo ame siwo kpɔa nu zãna. Yehowa Ðasefowoe taa agbalẽ siawo katã.\nLoyce le Biblia srɔ̃m kple ame aɖe\nLeo, nufiala si tso Brazil si ƒe nya míegblɔ va yi gblɔ be: “Ne metsɔ Biblia-srɔ̃gbalẽ siwo le ŋkunɔgbewo me na ŋkunɔwo eye mekpɔ ale si wowɔa nui ne wode dzesii be agbalẽawo le yewoƒe gbe me la, enaa dzidzeme gã aɖem. Wo dometɔ geɖe da akpe na Yehowa eye wogblɔ dzidzɔ si gbegbe wònye na wo be mɔnukpɔkpɔ su wo si be woawo ŋutɔ woate ŋu adzra ɖo ɖe Kristotɔwo ƒe kpekpewo kple gbeƒãɖeɖedɔa ŋu. Womegakpɔa ame aɖeke si nu be wòaxlẽ agbalẽawo na yewo o. Fifia woƒe ɖokuisinusɔsrɔ̃ nye ɖokuisinusɔsrɔ̃ vavã. Woate ŋu akpe ɖe woƒe ƒomewo ŋu nyuie be woasẽ ŋu le mawusubɔsubɔ me. Agbalẽ siawo kpena ɖe wo ŋu be wo kple Yehowa dome nanɔ kplikplikpli wu.”


Ale Si Nàlɔ̃ Mawu Kple Wò Dzi Blibo | Biblia ƒe Nufiafia\nYi Edzi Nànɔ Mawu ƒe Lɔlɔ̃ la Me\nNukae wòfia be woalɔ̃ Mawu?\nAleke míawɔ ayi edzi anɔ Mawu ƒe lɔlɔ̃ la me?\nAleke Yehowa aɖo eteƒe na amesiwo yi edzi nɔ eƒe lɔlɔ̃ la mee?\nÐe nàna Yehowa nanye wò sitsoƒe le ɣeyiɣi sesẽ madeamedzi siawo mea?\n1, 2. Afikae míate ŋu akpɔ sitsoƒe nyui aɖe le egbea?\nTSƆE BE èle afɔ zɔm le mɔ aɖe dzi le ŋkeke si tsi gã aɖe ɖo. Tsia ɖo ale gbegbe be xexeame tsyɔ. Dzi le dzo kem miamiamia, dziɖegbewo nu le sesẽm, eye kasia, tsia te dzadza sesĩe. Èle du dzi le bebeƒe aɖe dim vevie. Kaka nàkpɔa, xɔ aɖee nye ma le mɔa to. Wotui wòsẽ ŋu nyuie, mele ɖuɖum o, eye wònye teƒe nyui aɖe. Àde asixɔxɔ teƒe ma si nèle dedie le la ŋu lo!\n2 Míele ɣeyiɣi sesẽ madeamedziwo me. Gbegblẽm ko xexeame ƒe nɔnɔmewo le ɖe edzi. Gake bebeƒe nyui aɖe li, enye sitsoƒe si míate ŋu anɔ, si akpɔ mía ta tso nuveviwɔame me tegbee. Eyae nye ka? De dzesi nusi Biblia fia mí: “[Magblɔ] na Yehowa be: Nye sitsoƒe kple nye mɔ̃ sesẽ nènye, nye Mawu, si ŋu meɖoa ŋu ɖo.”—Psalmo 91:2.\n3. Aleke míawɔ Yehowa nanye míaƒe sitsoƒe?\n3 Bu nya mawo ŋu kpɔ! Yehowa, Wɔla kple xexeame katã ƒe Dziɖulagã, ate ŋu anye míaƒe sitsoƒe si míanɔ dedie le. Ate ŋu akpɔ mía ta, elabena ŋusẽ le eŋu boo wu amesiame alo nusianu si ate ŋu awɔ nuvevi mí. Ne nuvevi aɖe wɔ mí gɔ̃ hã la, Yehowa ate ŋu aɖɔ nugbegblẽawo katã ɖo. Aleke míawɔ Yehowa nanye míaƒe sitsoƒe? Ehiã be míaka ɖe eyama dzi. Gawu la, Mawu ƒe Nya la de dzi ƒo na mí be: “Midzra mia ɖokui ɖo le Mawu ƒe lɔlɔ̃ la me.” (Yuda 21) Ẽ, ehiã be míayi edzi anɔ Mawu ƒe lɔlɔ̃ la me, ahana ƒomedodo kplikplikpli nanɔ mía kple mía Fofo si le dziƒo dome. Esia ana míaka ɖe edzi be enye sitsoƒe na mí. Gake aleke míawɔ ƒomedodo ma nanɔ mía kplii dome?\nDE DZESI MAWU ƑE LƆLƆ̃ EYE NÀWƆ NU WÒASƆ ÐE ENU\n4, 5. Mɔ siwo nu Yehowa ɖe lɔlɔ̃ fia mí le dometɔ aɖewo ɖe?\n4 Be míayi edzi anɔ Mawu ƒe lɔlɔ̃ la me ɖaa la, ehiã be míakpɔ alesi Yehowa ɖea eƒe lɔlɔ̃ fiaa míi la adze sii. De ŋugble le Biblia ƒe nufiafia siwo nèva nya le agbalẽ sia me la dometɔ aɖewo ŋu kpɔ. Yehowa si nye Wɔla la tsɔ anyigba sia na mí be wòanye míaƒe aƒe si me míanɔ ase vivi le. Ena anyigba dzi yɔ fũ kple nuɖuɖu kple tsi, dzɔdzɔmenu xɔasiwo, lã vovovowo, kple teƒe dzeaniwo. Mawu, si nye Biblia la Ŋlɔla, ɖe eƒe ŋkɔ kple eƒe nɔnɔmewo fia mí. Eƒe Nya la ɖee fia be edɔ eya ŋutɔ Via lɔlɔ̃a ɖo ɖe anyigba dzi, eye wòɖe mɔ Yesu to fukpekpe me heku ɖe mía ta. (Yohanes 3:16) Viɖe kae míekpɔ tso eƒe nunana sia me? Ena mɔkpɔkpɔ mí be etsɔme nyui aɖe le mía ŋgɔ.\n5 Etsɔme mɔkpɔkpɔ si le mía si la nɔ te ɖe nu bubu aɖe hã si Mawu wɔ dzi. Yehowa ɖo dziɖuɖu aɖe ɖe dziƒo, si nye Mesia Fiaɖuƒea. Aɖe fukpekpe ɖesiaɖe ɖa kpuie eye wòana anyigba nazu paradiso. Bu eŋu kpɔ ko! Míate ŋu anɔ teƒe nyui ma le tomefafa kple dzidzɔ me tegbee. (Psalmo 37:29) Hafi ɣeyiɣi ma naɖo gɔ̃ hã la, Mawu naa mɔfiame mí le alesi míanɔ agbe ɖe mɔ nyuitɔ nu fifia. Ena nunana si nye gbedodoɖa ƒe mɔnukpɔkpɔ hã ʋu ɖi na mí, be míate ŋu aƒo nu kplii faa ɣesiaɣi. Mɔ siwo nu Yehowa ɖe lɔlɔ̃ fia ameƒomea katã, kple wò ŋutɔ hã, le ƒe kpɔɖeŋu ʋɛ aɖewo koe nye esiawo.\n6. Aleke nàwɔ nu ɖe lɔlɔ̃ si Yehowa ɖe fia wò la nui?\n6 Biabia vevi si ŋu wòle be nàde ŋugble le enye: Aleke mawɔ nu ɖe Yehowa ƒe lɔlɔ̃ la nui? Ame geɖe agblɔ be, “Ele be nye hã malɔ̃ Yehowa.” Aleae nèsena le ɖokuiwò mea? Yesu gblɔ be sedede siae nye vevitɔ kekeake, be: “Lɔ̃ [Yehowa] wò Mawu, kple wò dzi blibo kple wò luʋɔ blibo kpakple wò tamesusu blibo.” (Mateo 22:37) Nyateƒee wònye be susu geɖe li siwo ta wòle be nàlɔ̃ Yehowa Mawu ɖo. Gake ɖe Yehowa lɔlɔ̃ kple dzi blibo, luʋɔ blibo, kpakple tamesusu blibo fia be nàse le ɖokui me be yelɔ̃e nenema ko evɔa?\n7. Ðe lɔlɔ̃ na Mawu bia nu geɖe wu seselelãme dzro aɖe koa? Ðe eme.\n7 Biblia la ɖee fia be lɔlɔ̃ na Mawu bia nu geɖe wu seselelãme dzro aɖe ƒe ame me nɔnɔ ko. Nyateƒee, togbɔ be ehiã be ame nase le eɖokui me be yelɔ̃ Yehowa hã la, elɔlɔ̃ vavã ƒe gɔmedzedze koe seselelãme ma nye. Le kpɔɖeŋu me, ne èdi be yeado atikutsetse aɖe wòatsi la, ehiã be eƒe ku nanɔ asiwò. Gake ne èle atikutsetse ma dim be yeaɖu la, ɖe wòadze ŋuwò ne ame aɖe tsɔ eƒe ku ko de asi na wòa? Kura o! Nenema ke esese le ame ɖokui me be yelɔ̃ Yehowa Mawu nye gɔmedzedze ko. Biblia fia mí be: “Lɔlɔ̃ na Mawu enye si bena, míalé eƒe seawo me ɖe asi, eye eƒe seawo mesesẽ o.” (Yohanes I, 5:3) Be míaƒe lɔlɔ̃ na Mawu nanye vavãtɔ la, ke ele be wòatse ku nyui. Ele be míaɖe lɔlɔ̃ ma afia le nuwɔna ŋutɔŋutɔ me.—Mateo 7:16-20.\n8, 9. Aleke míate ŋu aɖee afia be míelɔ̃ Mawu eye míenye akpedalawo?\n8 Míeɖenɛ fiana be míelɔ̃ Mawu nenye be míewɔ ɖe eƒe sededewo dzi hezɔ ɖe eƒe gɔmeɖosewo dzi. Esia wɔwɔ mesesẽ akpa o. Yehowa ƒe sewo menye agba kura o, ɖe wòtsɔ wo na be woakpe ɖe mía ŋu míanɔ agbe si ade mía dzi, si me dzidzɔ kple dzidzeme le boŋ. (Yesaya 48:17, 18) Ne míenɔa agbe wòsɔna ɖe Yehowa ƒe mɔfiamewo nu la, míeɖenɛ fiana mía Fofo si le dziƒo be míekpɔa ŋudzedze ŋutɔŋutɔ ɖe nusiwo katã wòwɔ na mí ŋu. Nublanuitɔe la, ame ʋɛ aɖewo koe le xexeame egbea siwo ɖea ŋudzedzekpɔkpɔ ma fiana. Míadi gbeɖe be míanye ŋudzedzemakpɔlawo abe alesi ame aɖewo wɔ esime Yesu nɔ anyigba dzi la ene o. Yesu da gbe le ame ewo siwo ŋu anyidɔ nɔ ŋu, gake ame ɖeka pɛ koe trɔ va da akpe nɛ. (Luka 17:12-17) Míadi godoo be míanɔ abe akpedala ma ene, ke menye abe akpemadala asiekeawo ene o!\n9 Ekema Yehowa ƒe sedede kawo dzie wòle be míawɔ ɖo? Míedzro wo dometɔ geɖe me do ŋgɔ le agbalẽ sia me xoxo, gake na míagato wo dometɔ ʋɛ aɖewo me ake. Mawu ƒe sededewo dzi wɔwɔe akpe ɖe mía ŋu míakpɔtɔ anɔ Mawu ƒe lɔlɔ̃ la me.\n10. Ðe nusita wòle vevie be míayi edzi anɔ Yehowa Mawu ŋuti sidzedze xɔm la me.\n10 Nusɔsrɔ̃ tso Yehowa ŋu nye afɔɖeɖe vevi aɖe si akpe ɖe ŋuwò nànɔ tetem ɖe eŋu ɖaa. Enye nusi wɔwɔ mele be nàdzudzɔ gbeɖe o. Ne èle xexe le dzo ƒum le zã si me vuvɔ le wɔwɔm vevie la, ɖe nàgblẽ dzoa ɖi wòatsia? Ao. Ànɔ dzoa tum ɖo be wòanɔ bibim nyuie. Dzoa ate ŋu alé wò agbe ɖe te! Abe alesi ko nake naa dzo nɔa bibim ene la, nenema kee ‘Mawu ŋuti sidzedze xɔxɔ’ nana míaƒe lɔlɔ̃ na Yehowa dea toe.—Lododowo 2:1-5.\nEhiã be nànɔ wò lɔlɔ̃ na Yehowa tum ɖo abe alesi wotua dzo ɖo wòbinae ene\n11. Dɔ kae Yesu ƒe nufiafia wɔ ɖe eyomedzelawo dzi?\n11 Yesu di be lɔlɔ̃ deto si le yeƒe nusrɔ̃lawo me na Yehowa kple na Eƒe Nyateƒenya xɔasi la nayi edzi anɔ wo me ɖaa. Le Yesu ƒe tsitretsitsi megbe la, efia nu eyomedzela eve aɖewo le alesi nyagblɔɖi siwo le Hebri Ŋɔŋlɔawo me la dometɔ aɖewo va eme ɖe edzii ŋu. Dɔ kae wòwɔ ɖe wo dzi? Wogblɔ emegbe be: “Alo míaƒe dzi melé dzo le mía me, esi wòle nu ƒom na mí le mɔa dzi, eye wòle ŋɔŋlɔawo me ɖem na mí la o mahã?”—Luka 24:32.\n12, 13. (a) Aleke ame akpa gãtɔ ƒe nɔnɔme le egbea le lɔlɔ̃ na Mawu kple na Biblia la gome? (b) Aleke míawɔ akpɔ egbɔ be míaƒe lɔlɔ̃ nu nagatsi o?\n12 Èsi nèdze nusi tututu Biblia fia sɔsrɔ̃ gɔme la, ɖe nèkpɔe be nufiafiawo lé dzi na wò, hena dzo kple lɔlɔ̃ ɖo mewò na Mawua? Ðikeke mele eme o be nenemae nèkpɔe. Nenema tututue ame geɖe hã kpɔe. Dɔ si dze ŋgɔ wò fifia enye alesi nàna lɔlɔ̃ deto ma nakpɔtɔ anɔ mewò eye nàna wòanɔ tsitsim ɖe edzi. Míadi gbeɖe be míasrɔ̃ amewo ƒe nɔnɔme le xexeame egbea o. Yesu gblɔe ɖi be: “Ame geɖewo ƒe lɔlɔ̃ nu latsi.” (Mateo 24:12) Aleke nàwɔ akpɔ egbɔ be wò lɔlɔ̃ na Yehowa kple na Biblia me nyateƒeawo nu nagatsi o?\n13 Yi edzi nànɔ nu srɔ̃m tso Yehowa Mawu kple Yesu Kristo ŋu. (Yohanes 17:3) De ŋugble le nusiwo srɔ̃m nèle tso Mawu ƒe Nya la me ŋu vevie, nànɔ ɖokuiwò biam be: ‘Nukae nya sia fiam tso Yehowa Mawu ŋu? Kpeɖodzi bubu kae esia nam si ta wòle be malɔ̃e tso dzi blibo, susu blibo, kple luʋɔ blibo me?’ (Timoteo I, 4:15) Ŋugbledede alea ana nàyi edzi alɔ̃ Yehowa vevie.\n14. Aleke gbedodoɖa ate ŋu akpe ɖe mía ŋu míayi edzi alɔ̃ Yehowae?\n14 Nu bubu aɖe si ana nàyi edzi alɔ̃ Yehowa vevie enye be nànɔ gbedodoɖa dzi edziedzi. (Tesalonikatɔwo I, 5:17) Míesrɔ̃e le agbalẽ sia ƒe Ta 17 lia me be nunana xɔasi si tso Mawu gbɔe gbedodoɖa nye. Abe alesi ko amegbetɔwo dome ƒomedodo nyona ɖe edzi ne woɖoa dze faa ene la, nenemae mía kple Yehowa dome ƒomedodo hã anɔ vivim ɖe edzii ne míedoa gbe ɖa nɛ edziedzi. Ele vevie ŋutɔ be míagana míaƒe gbedodoɖawo nava zu kɔnu dzro aɖe ko o—wòaganye nya ɖeka mawo ke gbugbɔgagblɔ ɣesiaɣi, seselelãme alo gɔmesese vavã aɖeke manɔmee o. Ehiã be míaƒo nu na Yehowa abe alesi ko ɖevi dina be yeaƒo nu na fofoa si wòlɔ̃ vevie ene. Togbɔ be míaƒo nu bubutɔe hã, mele be míaɣla naneke o, eye míaƒo nu le anukwareɖiɖi me, wòatso dzi me na mí. (Psalmo 62:9) Ẽ, ɖokuisi Biblia nusɔsrɔ̃ wɔwɔ kple gbedodoɖa si tso dzi me nye míaƒe tadedeagu ƒe akpa veviwo, eye wokpena ɖe mía ŋu míeyia edzi nɔa Mawu ƒe lɔlɔ̃ la me.\nKPƆ DZIDZƆ LE WÒ SUBƆSUBƆ ME\n15, 16. Nukata wòsɔ be míabu Fiaɖuƒegbeƒãɖeɖedɔa be enye mɔnukpɔkpɔ gã kple kesinɔnu?\n15 Ðokuisi Biblia nusɔsrɔ̃ wɔwɔ kple gbedodoɖa nye míaƒe subɔsubɔ ƒe akpa siwo wòle be míawɔ le mía ɖokui si. Gake azɔ na míabu subɔsubɔa ƒe akpa bubu aɖe si wòle be míawɔ le gaglãgbe ŋu: eyae nye nuƒoƒo na amewo tso míaƒe dzixɔsewo ŋu. Èle Biblia me nyateƒea gblɔm na amewo xoxoa? Ne èle esia wɔm la, ke mɔnukpɔkpɔ tɔxɛ aɖee nye ma su asiwò. (Luka 1:74) Ne míegblɔa nyateƒe si míesrɔ̃ tso Yehowa Mawu ŋu na amewo la, ke míele gome kpɔm le dɔ vevi aɖe si wode asi na Kristotɔ vavãwo katã be woawɔ la wɔwɔ me—si nye gbeƒãɖeɖe Mawu Fiaɖuƒe ŋuti nyanyuia.—Mateo 24:14; 28:19, 20.\n16 Apostolo Paulo bu eƒe subɔsubɔdɔa nu xɔasii, eye wòyɔe be enye kesinɔnu. (Korintotɔwo II, 4:7) Nuƒoƒo na amewo tso Yehowa Mawu kple eƒe tameɖoɖowo ŋue nye dɔ nyuitɔ kekeake si nàte ŋu awɔ. Enye subɔsubɔ si míetsɔna nana Aƒetɔ nyuitɔ kekeake, si hea viɖe gãtɔ kekeake vanɛ. To dɔ sia wɔwɔ me la, ànɔ kpekpem ɖe dzianukwaretɔwo ŋu be woate ɖe mía Fofo si le dziƒo ŋu eye woatrɔ ava agbe mavɔ mɔa dzi! Ðe dɔ aɖe agate ŋu ana dzidzeme wu esia? Gawu la, ɖaseɖiɖi tso Yehowa kple eƒe Nya la ŋu ana wò ŋutɔ wò xɔse nasẽ ɖe edzi eye wò lɔlɔ̃ na eyama nade to ɖe edzi. Eye nyae be Yehowa dea asixɔxɔ wò agbagbadzedzewo ŋu. (Hebritɔwo 6:10) Veviedodonu le dɔ sia wɔwɔ me akpe ɖe ŋuwò nàyi edzi anɔ Mawu ƒe lɔlɔ̃ la me.—Korintotɔwo I, 15:58.\n17. Nukatae Kristotɔwo ƒe gbeƒãɖeɖedɔa hiã kpata egbea?\n17 Ele vevie be míaɖo ŋku edzi be Fiaɖuƒegbeƒãɖeɖedɔa hiã kpata. Biblia la gblɔ be: “Ðe gbeƒã nya la, nɔ edzi.” (Timoteo II, 4:2) Nukatae wòhiã kpata egbea be míaɖe gbeƒã? Mawu ƒe Nya la gblɔ na mí be: “Yehowa ƒe ŋkeke gã la tu aƒe, etu aƒe, eye wòle du dzi ŋutɔ.” (Zefanya 1:14) Ẽ, ɣeyiɣi si Yehowa ahe nuɖoanyi blibo sia ava nuwuwui la le aƒe tum kabakaba. Ehiã be woaxlɔ̃ nu amewo! Ehiã be woanya be fifiae nye ɣeyiɣi si wòle be woatia Yehowa be wòanye woƒe Dziɖulagã. Nuwuwua “mahe ɖe megbe o.”—Xabakuk 2:3.\n18. Nukatae wòle be míaƒo ƒu ɖekae kple Kristotɔ vavãwo asubɔ Yehowa?\n18 Yehowa di be míaƒo ƒu ɖekae kple Kristotɔ vavãwo asubɔ ye. Le ema ta eƒe Nya la gblɔ na mí be: “[Mina] míalé ŋku ɖe mía nɔewo ŋu, bena míade dzi ƒo na mía nɔewo le lɔlɔ̃ kple dɔ nyui wɔwɔ me, eye míagagblẽ mía ŋutɔwo míaƒe ƒuƒoƒewo ɖi, abe alesi ame aɖewo wɔna ene o, ke boŋ míaxlɔ̃ nu mía nɔewo, eye míawɔ esia geɖe wu, zi alesi miekpɔ bena, ŋkeke la le ɖoɖom la.” (Hebritɔwo 10:24, 25) Ne míeƒo ƒu kple hati Kristotɔwo le kpekpewo me la, mɔnukpɔkpɔ nyui aɖe sua mía si be míasubɔ mía Mawu lɔlɔ̃a ɖekae. Míetua mía nɔewo ɖo hedea dzi ƒo na mía nɔewo hã.\n19. Aleke míawɔ ana lɔlɔ̃ kple xɔlɔ̃wɔwɔ si le Kristotɔwo ƒe hamea me tɔwo dome la me nasẽ ɖe edzi?\n19 Ne míewɔa ɖeka kple Yehowa subɔla bubuwo la, míenaa lɔlɔ̃ kple xɔlɔ̃wɔwɔ si le hamea me tɔwo dome la me sẽna ɖe edzi. Ele vevie be míaƒe ŋku nanɔ mía nɔviwo ƒe nɔnɔme nyuiwo ŋu, elabena míaƒe nɔnɔme nyuiwoe Yehowa kpɔna. Mèganɔ mɔ kpɔm be nɔviwò xɔsetɔwo nawɔ nusianu wòade blibo o. Ðo ŋku edzi be mí katã míaƒe gbɔgbɔmeŋgɔyiyi le vovovo, eye be mía dometɔ ɖesiaɖe wɔa vodada. (Kolosetɔwo 3:13) Dze agbagba nàna ƒomedodo kplikplikpli nanɔ mia kple amesiwo hã lɔ̃ Yehowa vevie la dome, eye àkpɔe be àyi edzi anɔ tsitsim le gbɔgbɔ me. Ẽ, Yehowa subɔsubɔ ɖekae kple gbɔgbɔ me nɔviŋutsuwo kple nɔvinyɔnuwo akpe ɖe ŋuwò nàyi edzi anɔ Mawu ƒe lɔlɔ̃ la me. Aleke Yehowa aɖo eteƒe na amesiwo subɔe nuteƒewɔwɔtɔe eye woyi edzi nɔ eƒe lɔlɔ̃ la me?\nMINYÃ “AGBE VAVÃ LA”\n20, 21. Nukae nye “agbe vavã la,” eye nukata wònye mɔkpɔkpɔ nyui ŋutɔ aɖe?\n20 Yehowa atsɔ agbe aɖo eteƒe na esubɔla wɔnuteƒewo, gake agbe ka ƒomevie wòanye? Bu nya sia ŋu kpɔ: Ðe nèle agbe ŋutɔŋutɔ fifia? Mía dometɔ geɖe agblɔ be ẽ, míele agbe. Míagblɔ be esi míenya le ya gbɔm, le nu ɖum, hele nu nom ko la, ke efia be míele agbe. Eye ne dzi le mía dzɔm ŋutɔ la, míegblɔna be, “Agbee le vivim ŋutɔŋutɔ alea!” Gake Biblia la ɖee fia be le susu vevi aɖe nu la, amegbetɔ aɖeke meli egbea si le agbe ŋutɔŋutɔ o.\nYehowa di be nànɔ “agbe vavã la.” Ànɔea?\n21 Mawu ƒe Nya la le nu xlɔ̃m mí be ‘míaminyã agbe vavã la.’ (Timoteo I, 6:19) Nya mawo fia be “agbe vavã la” nye nane si dzi míele mɔ kpɔm be míaƒe asi nasu le ɣeyiɣi si gbɔna me. Ẽ, ne míeva de blibo la, ekema míanɔ agbe si woyɔna be agbe ŋutɔŋutɔ, elabena ɣemaɣi míanɔ agbe abe alesi Mawu ɖoe tso gɔmedzedzea ene. Ne míele agbe le paradisonyigba dzi le lãmesẽ, ŋutifafa, kple dzidzɔ blibo me la, ekema mlɔeba míase vivi le “agbe vavã la” me—si nye agbe mavɔ. (Timoteo I, 6:12) Ðe menye mɔkpɔkpɔ nyui ŋutɔ aɖee nye ma oa?\n22. Aleke nàwɔ be ‘wò asi nasu agbe vavã la dzi’?\n22 Aleke míawɔ be ‘míaƒe asi nasu agbe vavã la dzi’? Paulo xlɔ̃ nu Kristotɔwo esime wònɔ nya sia ke gblɔm, be ‘woawɔ nusi nyo,’ eye be “woanye kesinɔtɔwo le nu nyui wɔwɔ me.” (Timoteo I, 6:18) Eyata eme kɔ ƒã be akpa gãtɔ aku ɖe alesi míetsɔa nyateƒenya siwo míesrɔ̃ le Biblia me la dea dɔwɔwɔ mee dzi. Gake ɖe Paulo ƒe nyawo fia be míate ŋu akpɔ fetu si nye “agbe vavã la” to dɔ nyuiwo wɔwɔ mea? Ao, elabena Mawu ƒe “amenuvevenunana” koŋue awɔe be mɔkpɔkpɔ wɔnuku ma nasu ame si. (Romatɔwo 5:15) Gake enye dzidzɔ na Yehowa be yeaɖo eteƒe na amesiwo subɔa ye le nuteƒewɔwɔ me. Edi be nànɔ “agbe vavã la.” Amesiwo yi edzi nɔ Mawu ƒe lɔlɔ̃ la me akpɔ agbe mavɔ ma, si me dzidzɔ kple ŋutifafa anɔ ɖaa.\n23. Nukata wòle vevie be míayi edzi anɔ Mawu ƒe lɔlɔ̃ la me?\n23 Anyo be mía dometɔ ɖesiaɖe nabia eɖokui be, ‘Ðe mele Mawu subɔm wòsɔ ɖe alesi wòdii le Biblia me nua?’ Ne míedzroa mía ɖokui me gbesiagbe, hekana ɖe edzi be ŋuɖoɖoa enye ẽ la, ekema míele mɔ dzɔdzɔea dzi. Míate ŋu aka ɖe edzi be Yehowa enye míaƒe sitsoƒe. Akpɔ eƒe ame wɔnuteƒewo ta dedie le nuɖoanyi xoxo sia ƒe ŋkeke mamlɛ siwo me xaxawo bɔ ɖo la me. Yehowa ana ɖeɖekpɔkpɔ hã mí ayi eƒe ŋutikɔkɔe nuɖoanyi yeye si gogo ŋutɔ fifia me. Aleke gbegbe wòavivi mía nui be míakpɔ ɣeyiɣi mae nye si! Eye aleke gbegbe dzi adzɔ míi enye si be míewɔ nyametsotso nyuitɔwo le ŋkeke mamlɛ siawo me! Ne èwɔ tiatia siawo fifia la, àse vivi le “agbe vavã la” me, eye ànɔ agbe abe alesi Yehowa Mawu ɖoe tso gɔmedzedzea me ene, yi ɖe mavɔmavɔ me!\nMíeɖenɛ fiana be míelɔ̃ Mawu vavã nenye be míewɔna ɖe eƒe sededewo dzi hezɔna ɖe eƒe gɔmeɖosewo dzi.—Yohanes I, 5:3.\nNe míesrɔ̃a Mawu ƒe Nya la, doa gbe ɖa na Yehowa tso dzi me, fiaa nu amewo tso eyama ŋu, hewɔa ɖeka subɔnɛ le Kristotɔwo ƒe kpekpewo me la, ana míakpɔtɔ anɔ Mawu ƒe lɔlɔ̃ la me.—Mateo 24:14; 28:19, 20; Yohanes 17:3; Tesalonikatɔwo I, 5:17; Hebritɔwo 10:24, 25.\nMɔkpɔkpɔ le amesiwo yia edzi nɔa Mawu ƒe lɔlɔ̃ la me si be woase vivi le “agbe vavã la” me.—Timoteo I, 6:12, 19; Yuda 21.


Yeremia 31 - Holy Bible [Ewe Bible 1913] - (Yer 31)\nYehowa be: Le ɣemaɣi la manye Mawu na Israel ƒe ƒomeawo katã, eye woawo anye dukɔ nam.\nAle Yehowa gblɔ esi: Dukɔ, si susɔ tso yi nu la, kpɔ amenuveve le gbea dzi. Tso nakplɔ Israel ayi gbɔɖemeƒee!\nƉetugbi Israel, magatso wò, eye natsi tsotso; àgakpla wò asiʋuiwo, eye aɖo dzidzɔkpɔlawo ƒe to me;\nwoagade weingble ɖe Samaria-towo dzi; amesi wo de wo la, woaɖu wo me kutsetse.\nElabena ŋkeke li gbɔna, eye dzɔlawo ado ɣli le Efrayim-towo dzi bena: Mitso, ne míayi Yehowa, mía Mawu la gbɔ le Zion.\nElabena ale Yehowa gblɔ esi: Mido dzidzɔɣli ɖe Yakob ŋu, eye mitso aseye ɖe dukɔwo ƒe ta ŋu! Mina kafukafuha naɖi, eye migblɔ be: Yehowa, xɔ na wò dukɔ, na Israel mamlea!\nKpɔ ɖa, makplɔ wo tso anyiehe-nyigba dzi, eye maƒo wo nu ƒu tso anyigba ƒe dzogoewo dzi, ŋkunɔwo, xɔdrɔ̃wo, funɔwo kple vinɔwo siaa anɔ wo dome, woanɔ ha gãwo me agbɔ va afisia.\nWoanɔ avi dzi ava, eye woanɔ koko ƒom makplɔ wo vɛ; makplɔ wo alo ma dzɔdzɔe, si dzi womakli nu le o la dzi ayi toʋuwo toe; elabena fofo menye na Israel, eye Efrayim la, vinye ŋgɔgbea ye.\nMi dukɔwo, mise Yehowa ƒe nya, mitoe le ƒukpowo dzi le didiƒe gblɔ bena: Eya, amesi kaka Israel hlẽ la, agaƒo enu ƒu, eye wòanyii, abe alesi lãkplɔvi nyia lãhae ene.\nElabena Yehowa xa Yakob ƒle, eye wòɖee tso ŋusẽtɔ si me.\nWoava atso aseye le Zion ƒe togbɛ dzi, eye woanye zi ɖe Yehowa ƒe nu nyuiwo dzi, ɖe lu, wein kple ami, alẽviwo kple nyiwo dzi, woƒe luʋɔ anɔ abe abɔ, si wode tsii ene, eye nu magati kɔ na wo azɔ o.\nEmegbe la ɖetugbiwo, ɖekakpuiwo kple ame tsitsiwo siaa aɖu ɣe akpɔ dzidzɔ; matrɔ woƒe nuxaxa wòazu dzidzɔ, mafa akɔ na wo, eye mado dzidzɔ na wo le woƒe konyifafa megbe;\nmatsɔ ami aɖi ƒo na nunɔlawo, eye maɖi ƒo na nye dukɔ la kple nye nu nyuiwo, Yehowa ye gblɔe.\nAle Yehowa gblɔ esi: Wose konyifagbe le Rama kple avifafa vevie, Raxel le fafam na viawo, eye wogbe be, womegafa akɔ na ye le ye viwo ŋuti o, le esi womegali o la ta.\nAle Yehowa gblɔ esi: Tsri avifafa na wò gbe kple aɖatsi na wò ŋkuwo; elabena fetu li na wò dɔwɔwɔ, eye woagatrɔ agbɔ tso futɔwo ƒe anyigba dzi, Yehowa ye gblɔe.\nYehowa be: Mɔkpɔkpɔ le wò ŋkeke, siwo gbɔna la ŋu, eye ɖeviawo agatrɔ va woƒe anyigba dzi,\nMese Efrayim le nu xam xoxo be: „Ehe to nam, eye mena nèhe to nam abe nyivi, si womemlã o la ene; gakplɔm gbɔe, ekema matrɔ la me; elabena wòe nye Yehowa, nye Mawu.\nElabena esi metrɔ ta me la, evem, eye esi medze si nu la, meƒo aklito; ŋu kpem, eye nye mo tsi dã, elabena nye ɖevime ŋukpe le ŋunye.“\nEfrayim la, vi vevi kple vi malɔ̃nugbɔa wònye nama? Elabena ne menya ƒo nu le eŋu ko la, nye ŋku nɔa eyama dzi ɖaa; eyata nye dɔme le tɔtrɔm ɖe eŋu, makpɔ nublanui nɛ kokoko, Yehowa ye gblɔe.\nƉo ŋkuɖodzikpewo, tu dzesidonuwo, tsɔ wò tame ɖo mɔ, si nèto la ŋu. Trɔ gbɔ, ɖetugbi Israel, trɔ gbɔ, va wò du siawo me!\nƔekaɣi nanɔ tsa glãla tsam ase ɖo, wò nyɔnu dzego? Elabena Yehowa le nu yeye wɔ ge le anyigba dzi: Nyɔnu aɖe to ɖe ŋutsu.\nAle Yehowa Zebaot, Israel ƒe Mawu la, gblɔ esi: Ne megaɖo wò te la, ekema woagblɔ nya sia le Yuda-nyigba dzi kple eƒe duwo me bena: Yehowa ayra wò, wò dzɔdzɔenyenye nɔƒe, wò to kɔkɔe!\nEye Yuda kple eƒe duwo katã anɔ edzi hekpe ɖe agbledelawo kpakple amesiwo hona kple lãhawo la ŋu.\nElabena mafa dzi na luʋɔ, siwo ŋu nu te, eye maɖi ƒo na luʋɔ, siwo nu ti kɔ na.\nEsia ta menvɔ ɖo, eye mekpɔ be, nye alɔ̃ la vivi nam.\nYehowa be: Kpɔ ɖa, ŋkeke li gbɔna, eye maƒã amegbetɔwo kple lãwo ƒe nuku ɖe Israel ƒe aƒe kple Yuda ƒe aƒe lã me.\nEye alesi menɔ ŋute ɖe wo ŋu, be mala wo, maho wo, magbã wo, magblẽ wo, eye matsrɔ̃ wo la, nenema manɔ ŋudzɔ ɖe wo ŋu, be matso wo, eye made woƒe agunu to, Yehowa ye gblɔe.\nLe ŋkeke mawo me la womagagblɔ azɔ be: „Fofowo ɖu weintsetse hɔhlɔ̃e, eye aɖu nyɔ viwo“ o;\nke boŋ amesiame aku ɖe eya ŋutɔ ƒe vodada ta, eye amesi ɖu weintsetse hɔhlɔ̃e la, eyae aɖu anyɔ.\nYehowa be: Kpɔ ɖa, ŋkeke li gbɔna, eye mabia nu yeye kple Israel ƒe aƒe kpakple Yuda ƒe aƒe.\nManɔ abe nusi mebia kple wo fofowo le gbesigbe melé woƒe alɔnu, be makplɔ wo tso Egipte-nyigba dzi, nubabla, si wotu, eye nye hã megbe wo la ene o, Yehowa ye gblɔe;\nke boŋ nusi mele babla ge kple Israel ƒe aƒe la le ŋkeke siawo megbe la, enye esi: Matsɔ nye se la ade woƒe dɔ me, eye maŋlɔe ɖe woƒe dzi ŋu, manye Mawu na wo, eye woawo nanye nye dukɔ, Yehowa ye gblɔe.\nAmea ɖeke magafia nu xɔlɔ̃via kple nɔvia agblɔ be: „Dze si Yehowa“ o, elabena wo katã wòadze sim tso ɖeviwo dzi vaseɖe tsitsiawo dzi, Yehowa ye gblɔe; elabena matsɔ woƒe vodadawo ake wo, eye nyemagaɖo ŋu woƒe nuvɔ̃wo azɔ o.\nAle Yehowa gblɔ esi; eya amesi wɔ ɣe, ne wòaklẽ le ŋkeke me, eye wòɖo na ɣleti kple ɣletiviwo be, woaklẽ le zã me, eya amesi de adã ta me na atsiaƒu, be eƒe tsotsoewo nadze agbo la, eŋkɔ enye Yehowa Zebaot:\nNe ɖoɖo siawo te ɖa le ŋkunye me la, ekema Israel-ƒome la hã nu atsi, maganye dukɔ le ŋkunye me akpɔ gbeɖe o. Yehowa ye gblɔe.\nYehowa be: Ne woate ŋu adzidze dziƒowo le dzi me, eye woate ŋu adzro anyigba ƒe agunu me akpɔ le anyi me la, ekema nye hã matsɔ Israel ƒe ƒome blibo la aƒu gbe le nusiwo katã wowɔ la ta, Yehowa ye gblɔe,\nYehowa be: Kpɔ ɖa, ŋkeke li gbɔna, eye woatso du la na Yehowa tso Xananeel ƒe xɔ tsrala gbɔ vaseɖe dzogoe gbo la nu.\nEye dzidzeka agato Gareb ƒe togbɛ dzi tẽ ahanyẽ kpo aɖo ta Goa.\nEye ame kuku balime, dzowɔ balime blibo la kpakple agblewo katã ɖake ɖe Kidron-tɔʋu la nu vaseɖe sɔgbo la ƒe dzogoe dzi anɔ kɔkɔe na Yehowa; womagagblẽe azɔ o, eye womagagbãe aƒu anyi akpɔ gbeɖe o.


GBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Haitian Creole Hiligaynon Hungarian Igbo Indonesian Italian Japanese Korean Latvian Lithuanian Malayalam Moore Myanmar Norwegian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Urdu Venda Vietnamese\nLe ƒe 1940 me la, kplɔlanyenye ƒe nyaʋiʋli aɖe yi edzi le Britaintɔwo ƒe Sewɔtakpekpea me. David Lloyd George si xɔ ƒe 70, amesi xɔ ŋgɔ na Britaintɔwo woɖu aʋa dzi le Xexemeʋa I me, eye ƒe gbogbo siwo wòzã le dunyahehe me wɔe be wòte ŋu lé ŋku ɖe dziɖuɖumegãwo ƒe dɔwɔnawo ŋu tsitotsito, la nɔ to ɖom glãkahehea. Egblɔ le eƒe nuƒo aɖe si wòƒo na Sewɔtakpekpea me tɔwo, le May 8 lia dzi, me be: “Dukɔa le klalo be yeawɔ nusianu si yeate ŋui ne ekpɔ kplɔla nyuitɔ, ne dziɖuɖua ƒe taɖodzinuwo me kɔ nyuie eye ne dukɔa ka ɖe edzi be amesiwo le yewo kplɔm la le wotɔ sinua wɔm ko.”\nLLOYD GEORGE ƒe nyaawo na eme kɔ ƒã be amewo kpɔa mɔ be yewoƒe kplɔlawo nanye adodoea eye wòawɔ nusi wòate ŋui adze agbagba ana nuwo nanyo ɖe edzi. Akɔdada ƒe boblodola aɖe gblɔe ale: “Ne amewo da akɔ na dukplɔla la, enyea woƒe agbewo, woƒe etsɔme, kple wo viwo tsɔtsɔ de eyama si me.” Agbe siawo takpɔkpɔ nye dɔ nyadri aɖe. Nukatae?\nMíaƒe xexeame yɔ fũ kple kuxi siwo gbɔ menya le kpɔkpɔm o. Le kpɔɖeŋu me, dziɖula ka ƒe tagbɔe ɖa eye ŋusẽ le eŋu ale gbegbe be wòate ŋu aɖe nuvlowɔwɔ kple aʋawɔwɔ ɖa? Egbegbe ƒe kplɔlawo dometɔ ka sie nuwo kple nublanuikpɔkpɔ le be wòana nuɖuɖu, tsi nyui, kple lãmesẽ amegbetɔ ɖesiaɖe? Ameka sie nutowo me takpɔkpɔ kple eléle ɖe te ŋuti sidzedze le eye wòɖo tame kplikpaa be yeazae? Amekae su te nyuie eye ŋusẽ le esi alesi dze be wòakpɔ egbɔ be ameƒomea katã nanɔ agbe didi le dzidzɔ me?\nAmegbetɔwo Mate Ŋui O\nEnye nyateƒe be kplɔla aɖewo kpɔ dzidzedze vaseɖe afi aɖe ya. Gake ne ede ƒã la, ƒe aɖewo koe woate ŋu awɔ woƒe dɔ—eye emegbe amekae axɔ ɖe wo teƒe? Kplɔla adodoe siwo nɔ anyi kpɔ dometɔ ɖeka, si nye blema Israel-fia Salomo, de ŋugble le biabia ma ŋu. Eƒo nya ta be: “Eye melé fu agbagba, siwo katã medze le ɣea te la, le esi mele wo gblẽ ge ɖi na yonyemedzelawo ta. Eye amekae nyae be, nunyala loo, alo bometsila nye ge wògbɔna? Hafi eyae le ŋusẽ kpɔ ge ɖe nye agbagba, siwo katã metsɔ kutrikuku kple nunya dze le ɣea te la dzi. Esia hã toflokoe!”—Nyagblɔla 2:18, 19.\nSalomo menya ne amesi ava xɔ ɖe ye teƒe ayi yeƒe dɔ nyuia dzi loo alo agblẽ edome o. Le Salomo gome la, ɖoɖo si nye kplɔla yeyewo ɖoɖo ɖe xoxoawo teƒe nye ‘tofloko.’ Biblia gɔmeɖeɖe bubuwo yɔ ɖoɖo sia be “nudzodzro,” alo “yaka.” Gɔmeɖeɖe aɖe gblɔ be: “Susu mele eme o.”\nƔeaɖewoɣi la, wozãna akpa sesẽ tsɔ ɖɔlia kplɔlawoe. Wowu kplɔla ɖɔʋuwo esime wonɔ woƒe dɔ wɔm. Abraham Lincoln, si nye United States ƒe dukplɔla aɖe si ŋu wodea bubui ŋutɔ, gblɔ na nyasela aɖewo kpɔ be: “Wotiam be manɔ nɔƒe vevi aɖe hena ɣeyiɣi ʋɛ aɖe ko, eye le mia ŋkume la, wotsɔ ŋusẽ si anɔ anyi ɣeyiɣi kpui aɖe la de asi nam.” Nyateƒee, ɣeyiɣi kpui aɖe koe wòwɔ eƒe dɔ. Le nusiwo katã wòwɔ kple didi si nɔ eme be yeagawɔ nu geɖe wu na eteviwo me hã la, ƒe ene koe Dukplɔla Lincoln kplɔ eƒe dukɔa. Esi wogada akɔ nɛ be wòaganye dukplɔla ake teti ko la, ame aɖe si di kplɔla yeye wui.\nKplɔla nyuitɔwo kekeake gɔ̃ hã mate ŋu akpɔ woa ŋutɔwo ƒe etsɔme ta o. Ke ɖe wòle be nàka ɖe wo dzi be woakpɔ ye tɔ taa? Biblia gblɔ be: “Migaɖo ŋu ɖe amegãwo, amegbetɔvi, siwo mate ŋu axɔ na ame o la ŋu o. Ne eƒe gbɔgbɔ nu tso la, egbugbɔna yia eƒe anyi gbɔ; gbemagbe eƒe tameɖoɖowo nu yina.” Byington ƒe gɔmeɖeɖea ɖe kpukpui 4 lia gɔme be: “Gbemagbe eƒe tameɖoɖo nyui nu yina gbidii.”—Psalmo 146:3, 4.\nAnɔ eme be asesẽ be woalɔ̃ ɖe aɖaŋuɖoɖo si nye be woagaɖo ŋu ɖe kplɔla amegbetɔwo ŋu o dzi. Gake, Biblia megblɔ be ameƒomea ado kpo keke ɖe kplɔla nyui si ali ke la ŋu o. Yesaya 32:1 gblɔ be: “Kpɔ ɖa, fia aɖu fia ɖe dzɔdzɔenyenye nu.” Yehowa Mawu, si nye amegbetɔ Wɔla, wɔ ɖoɖo ɖe “fia,” Dziɖula aɖe, si akpɔ anyigba ƒe nyawo gbɔ bliboe, la ŋu. Amekae wònye? Biblia me nyagblɔɖiwo ɖee fia.\nKplɔla Nyuitɔ La\nƑe akpe eve enye si va yi la, mawudɔla aɖe gblɔ na Yuda-ɖetugbi aɖe si ŋkɔe nye Maria be: “Èle fu fɔ ge, eye nadzi ŋutsuvi, eye nayɔ eƒe ŋkɔ be Yesu. Eya la anye gã, eye woayɔe be dziƒoʋĩtɔ la ƒe Vi, eye Aƒetɔ Mawu la atsɔ fofoa Dawid ƒe fiazikpui la anae; eye wòaɖu fia le Yakob ƒe aƒe dzi tegbetegbe, eye nuwuwu manɔe na eƒe fiaɖuƒe la o.” (Luka 1:31-33) Nyateƒee, Yesu Nazaretetɔ la ye nye Fia si ŋu Biblia me nyagblɔɖiwo ƒo nu tsoe.\nZi geɖe la, mawusubɔsubɔ me nutatawo ɖea Yesu fiana abe vidzĩ, si mekpɔa nu nyui ɖuna o, alo fuwɔameɖokuila aɖe si ɖea mɔ nusianu dzɔna ɖe edzi eɖokui ta maʋlimaʋlii, ene. Kpetata siawo menaa kakaɖedzi nɔa eŋu abe Dziɖula ene o. Gake Yesu Kristo ŋutɔŋutɔ si ŋu Biblia ƒo nu tsoe la nye amesi va tsi nyuie eye ŋusẽ nɔ eŋu eye wònye amesi me dzo nɔ wòtsona ɖe nuwɔwɔ ŋu bla. Eye nɔnɔme bubuwo le esi si na wòdze anye kplɔla. (Luka 2:52) Eƒe amenyenye ɖedzesia ƒe akpa ʋɛ aɖewoe nye si gbɔna.\nYesu wɔ nuteƒe bliboe. Eƒe agbenɔnɔ le anukwareɖiɖi kple dzɔdzɔenyenye me sɔ ale gbegbe be ete ŋu tɔ gbe eƒe futɔwo be woatɔ asi nane si me yeɖi fɔ le la dzi na ye. Womete ŋui o. (Yohanes 8:46) Eƒe nufiafia siwo me alakpa mele o ƒoe ɖe dzianukwaretɔ geɖe nu be wozu eyomedzelawo.—Yohanes 7:46; 8:28-30; 12:19.\nYesu tsɔ eɖokui na Mawu bliboe keŋkeŋ. Eɖoe kplikpaa be yeawu dɔ si Mawu de asi nɛ nu ale gbegbe be tsitretsiɖeŋula—amegbetɔ alo gbɔgbɔ vɔ̃—aɖeke mete ŋu xe mɔ nɛ o. Amedzidzedze ŋutasesẽtɔe aɖeke medo ŋɔdzi nɛ o. (Luka 4:28-30) Ðeɖiteameŋu kple dɔwuame meɖe dzi le eƒo o. (Yohanes 4:5-16, 31-34) Togbɔ be exɔlɔ̃wo gblẽe ɖi hã la, medo kpo eƒe taɖodzinua gbɔ ɖoɖo o.—Mateo 26:55, 56; Yohanes 18:3-9.\nEtsɔ ɖe le eme na amewo vevie. Ena nuɖuɖu dɔwuitɔwo. (Yohanes 6:10, 11) Efa akɔ na blanuilélawo. (Luka 7:11-15) Eʋu ŋku na ŋkunɔwo, ʋu to na tokunɔwo, eye wòda dɔ na dɔnɔwo. (Mateo 12:22; Luka 8:43-48; Yohanes 9:1-6) Ede dzi ƒo na eƒe apostolo dovevienuwo. (Yohanes ta 13–17) Enye “alẽkplɔla nyui” si léa be na eƒe alẽwo.—Yohanes 10:11-14.\nYesu lɔ̃na faa wɔa dɔ. Eklɔ afɔ na eƒe apostoloawo tsɔ fia nu vevi aɖe woamawo. (Yohanes 13:4-15) Eƒe afɔwo ƒo ɖi esime wònɔ nyanyui gblɔm to Israel ƒe ablɔ siwo dzi ʋuʋudedi nɔ la dzi. (Luka 8:1) Esi wònɔ ɖoɖo wɔm be yeagbɔ ɖe eme le “gbedzi” gɔ̃ hã, eye amehawo dii heke ɖe eŋu henɔ didim be wòagafia nu geɖe yewo la, ewɔ ameawo ƒe didi dzi na wo. (Marko 6:30-34) Eto esia me ɖo veviedodonu ƒe kpɔɖeŋu ɖi na Kristotɔwo katã.—Yohanes I, 2:6.\nYesu wu eƒe dɔdasia nu eye wòdzo le anyigba dzi. Yehowa Mawu ɖoe fiae hetsɔ makumakunyenye nɛ le dziƒowo, tsɔ ɖo eƒe nuteƒewɔwɔ la teƒe nɛ. Biblia gblɔ le Yesu si wofɔ ɖe tsitre la ŋu be: “Kristo, si wofɔ ɖe tsitre tso ame kukuwo dome la, megale kuku ge akpɔ o; ku megale edzi ɖu ge akpɔ o.” (Romatɔwo 6:9) Àte ŋu aka ɖe edzi be eyae nye ameƒomea ƒe Kplɔla nyuitɔ kekeake si woate ŋu akpɔ. Ne Kristo Yesu nya te dziɖuɖu ɖe anyigbaa dzi bliboe keŋkeŋ ko la, magahiã be woana ŋusẽ ame bubu aɖeke o, eye magahiã be woaɖɔ li kplɔla gbeɖe o. Ame aɖeke maɖee ɖa le zi dzi o, eye kplɔla maɖɔʋu aɖeke mava xɔ ɖe eteƒe agblẽ eƒe dɔwo me o. Gake nuka tututue wòava wɔ si aɖe vi na ameƒomea?\nNusi Kplɔla Yeye Sia Awɔ\nPsalmo 72 lia na mí nyagblɔɖi me nya aɖewo ku ɖe alesi Fia deblibo sia si magaku akpɔ o aɖu dzii ŋu. Míexlẽ le kpukpui 7 kple 8 lia me be: “Ekema ame dzɔdzɔe la amie le eƒe ŋkekewo me, eye ŋutifafa axɔ aƒe, vaseɖe esime dzinu maganɔ anyi o. Aɖu fia tso atsiaƒu nu yi atsiaƒu nu, tso tɔsisi la nu ɖaseɖe anyigba ƒe mlɔenuwo ke.” Le eƒe dziɖuɖu ɖevinamea te la, anyigbadzinɔlawo anɔ dedienɔnɔ mavɔ si nu mayi o me. Atsrɔ̃ aʋawɔnu siwo katã li la ɖa eye wòaɖe aʋawɔwɔ ƒe didi gɔ̃ hã ɖa le amegbetɔ ƒe dzime. Amesiwo dzea wo nɔewo dzi abe dzata dɔwuiwo ene alo amesiwo wɔa nu ɖe wo nɔewo ŋu abe sisiblisi wɔadãwo ene egbea la ƒe nɔnɔme atrɔ keŋkeŋ. (Yesaya 11:1-9) Ŋutifafa axɔ aƒe ɖi.\nPsalmo 72 lia gagblɔ le kpukpui 12 vaseɖe 14 be: “Aɖe ame dahe, si le ɣli dom, kple hiãtɔ, si xɔnametɔ aɖeke meli na o la. Ave hiãtɔwo kple ame dahewo nu, eye wòaɖe ame dahewo ƒe luʋɔ. Aɖe woƒe luʋɔ tso teteɖeanyi kple ŋutasesẽ me, eye woƒe ʋu axɔ asi le eŋku me.” Wɔnamanɔŋutɔwo, ame dahewo, kple fukpelawo ava nye amegbetɔƒome kpɔdzidzɔ ɖeka me tɔ, siwo awɔ ɖeka le Fia Yesu Kristo ƒe kpɔkplɔ te. Vivisese axɔ woƒe agbe me, ke menye vevesese kple mɔkpɔkpɔbuɖeame o.—Yesaya 35:10.\nKpukpui 16 lia do ŋugbe be: “Bli ado kpekpekpe le anyigba dzi kple towo tame.” Dɔwuame ɖe kpe na ame miliɔn geɖe le anyigba dzi egbea. Dunyahehe kple ŋukeklẽ wɔnɛ be zi geɖe la womemaa nuɖuɖu wòsua amesiame nu alesi dze o, si wɔe be ame gbogbo aɖewo, vevietɔ ɖeviwo, kuna le dɔwuame ta. Gake le Yesu Kristo ƒe dziɖuɖu te la, kuxi siawo katã nu ayi. Anyigbaa awɔ nu eye nuɖuɖu viviwo ado agbogbo ɖi. Woanyi ameƒomea katã nyuie.\nÐe nàdi be yeakpɔ gome le kplɔla nyui ƒe yayra mawo mea? Ne nenemae la, míede dzi ƒo na wò be nàsrɔ̃ nu tso Kplɔla, si eteƒe madidi o wòakpɔ anyigba bliboa katã dzi nyawo gbɔ bliboe, la ŋu. Yehowa Ðasefowo akpe ɖe ŋuwò dzidzɔtɔe be nàsrɔ̃ nu tso eŋu. Mave wò akpɔ o, elabena Yehowa Mawu ŋutɔ gblɔ le eya ŋutɔ Via ŋu be: “Ke nye la meɖo fianye le Zion, nye to kɔkɔe la dzi.”—Psalmo 2:6.\nAMEÐEÐE LE ZI DZI KPATA\nZi geɖe la, dziɖula ate ŋu aɖo ŋu ɖe eteviwo ƒe toɖoɖo kple alɔdodo ŋu ne ekpɔ egbɔ be wole ŋutifafa me eye nɔnɔme deamedziwo na wole dedie alesi wòanyawɔe. Gake, ne dzi ɖe le ameawo ƒo ɖe eyama ŋu le susu aɖewo ta la, eteƒe madidi o eƒe ɖoƒea age le esi eye ame bubu axɔ ɖe eteƒe. Kpɔɖeŋu siwo gbɔna nye nɔnɔme aɖewo siwo zi dziɖula sẽŋu aɖewo dzi be woƒe ɖoƒea bu ɖe wo.\nAgbenɔnɔ Madeamedziwo. Kaka ƒe alafa 18 lia ƒe nuwuwu lɔƒo naɖo la, nɔnɔmeawo ƒe amedzimademade ƒoe ɖe Fransetɔ geɖe nu be woava nɔ adzɔ gbogbowo xem evɔ nuɖuɖu kpɔkpɔ zu dɔ. Nɔnɔme siawo hã nɔ nusiwo he Franseawo ƒe Tɔtrɔ Kpata vɛ la me, si wɔe be wotso ta le Fia Louis XVI nu le ƒe 1793 me.\nAʋawɔwɔ. Xexemeʋa I na fiagã sesẽtɔwo kekeake siwo nɔ anyi le ŋutinya me la ƒe dziɖuɖu va nuwuwu. Le kpɔɖeŋu me, le ƒe 1917 me la, aʋaa he nuɖuɖu ƒe veve va St. Petersburg, Russia, eye esia he February ƒe Tɔtrɔ Kpata la vɛ. Aglãdzedze siae ɖe Czar Nicholas II le zi dzi eye wòhe Kɔmiunist-dziɖuɖu vɛ. Le November 1918 me la, Germany di be yeawɔ ŋutifafa, gake eƒe futɔ siwo nye Dukɔ Wɔɖekawo kpɔtɔ yi aʋaa wɔwɔ dzi vaseɖe esime woɖo kplɔla yeye hafi. Esia ƒoe ɖe Germany Fiagã Wilhelm II nu be wòsi yi aboyome le Netherlands.\nDziɖuɖu Yeye Didi. Le ƒe 1989 me la, woɖe nusi woyɔ be Gakpɔtɔtɔ la ɖa. Dziɖuɖu siwo dze abe wo sesẽ abe agakpe ene la gbã le esi wo teviwo gbe nu le Kɔmiunist-dziɖuɖua gbɔ ta, eye woɖo ɖuɖu bubuwo anyi.\nYesu na nuɖuɖu dɔwuitɔwo, da dɔ na dɔnɔwo, eye wòɖo kpɔɖeŋu nyui ɖi na Kristotɔwo katã\nƉoe Ɖe Amewo Ɖoe Ɖe Amewo Amekae Nye Kplɔla Nyuitɔ Egbea?\nw04 11/1 axa 4-7


GBE BUBU Albanian Amerika Tokunɔgbe Arabic Armenian (West) Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greenlandic Gujarati Haitian Creole Hiligaynon Hungarian Icelandic Igbo Indonesian Italian Japanese Kannada Kiluba Kinyarwanda Kirghiz Korean Latvian Lithuanian Malagasy Malayalam Marathi Marshallese Mizo Mongolian Moore Myanmar Niuean Norwegian Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tiv Tshiluba Tsonga Turkish Twi Ukrainian Urdu Vietnamese\n‘Àɖe amesiwo bɔbɔa wo ɖokui.’—SAMUEL II, 22:28.\n1, 2. Nukae dze le xexeame dziɖula geɖe ŋu?\nEGIPTETƆWO ƒe piramidwo (siwo nye yɔdo siwo me woɖi woƒe fiawo ɖo) nye amesiwo ɖu dukɔ ma dzi kpɔ ƒe ŋkuɖodzinu. Ame bubu siwo wɔ ŋkɔ na wo ɖokui le ŋutinya me dometɔ aɖewoe nye Sanxerib si nɔ Asur alo Asiria, Aleksanda Gãtɔ si nɔ Hela, kple Kaisaro Julius si nɔ Roma. Nu ɖeka aɖe dze le dziɖula siawo katã ŋu. Womewɔ ɖokuibɔbɔ ŋutɔŋutɔ ƒe ŋkɔ nyui aɖeke na wo ɖokui o.—Mateo 20:25, 26.\n2 Èxɔe se be dziɖula mawo siwo ŋkɔ míeyɔ dometɔ aɖe tsana le etevi tsɛ siwo dzi nu te ɖo dzi edziedzi be yeanya wo ahafa akɔ na woa? Womevo ɖe ema wɔwɔ ŋu o! Eye mava susu me hã na wo kpɔ be yewoayi aƒe tsɛ siwo me dumevi siwo wote ɖe anyi le, be yewoade dzi ƒo na wo o. Kpɔ alesi gbegbe woƒe nuwɔna to vovo na xexeame katã ƒe Dziɖula Gãtɔ, Yehowa Mawu, le nuwɔwɔ ɖe ame tsɛwo ŋui gome ɖa!\nÐokuibɔbɔ ƒe Kpɔɖeŋu Gãtɔ Kekeake\n3. Aleke Dziɖula Gãtɔ Kekeake wɔa nu ɖe esubɔla amegbetɔwo ŋui?\n3 Ame aɖeke melolo alo kpɔ ŋusẽ de Yehowa nu o, ke hã eƒe “ŋku kpɔa anyigba blibo la dzi, eye wòdoa ŋusẽ amesiwo ku ɖe eŋu kple woƒe dzi blibo.” (Kronika II, 16:9) Eye nukae Yehowa wɔna ne ekpɔ esubɔla tsɛ siwo dodokpɔ vovovowo te ɖeɖi gbɔgbɔ ŋu na? Le mɔ aɖe nu la, ‘enɔa’ amesiawo gbɔ to eƒe gbɔgbɔ kɔkɔea dzi ‘be yeagbɔ agbe amesiwo wobɔbɔ ɖe anyi la ƒe gbɔgbɔ, eye yeagbɔ agbe amesiwo wogbã gudugudu la ƒe dzi.’ (Yesaya 57:15) Esia wɔnɛ be esubɔla siwo me wògade agbee la te ŋu subɔnɛ kple dzidzɔ. Mawu bɔbɔa eɖokui lo!\n4, 5. (a) Aleke hakpalaa se le eɖokui me le alesi Mawu ɖua dzii ŋu? (b) Nukae wòfia be Mawu “le ame bɔbɔɖeanyiwo kpɔm” be yeakpe ɖe wo ŋu?\n4 Ame aɖeke mele xexeame si bɔbɔ eɖokui de Aƒetɔ Dziɖulagã la nu be yeakpe ɖe amegbetɔ nuvɔ̃wɔlawo ŋu o. Hakpalaa te ŋu ŋlɔ be: “Yehowa ɖo kpo ɖe dukɔwo katã dzi, eƒe ŋutikɔkɔe ɖo kpo ɖe dziƒo dzi. Amekae de Yehowa, mía Mawu la, amesi bɔbɔ nɔ dzi me, amesi le ame bɔbɔɖeanyiwo kpɔm ɖa le dziƒo kple anyigba dzi la nu? Eya, amesi fɔ ame tsɛ la tso ʋuʋudedi me kple ame dahe la tso ba me.”—Psalmo 113:4-7.\n5 De dzesi nyagbɔgblɔ “le ame bɔbɔɖeanyiwo kpɔm ɖa.” Ne wozã nyagbɔgblɔ sia ku ɖe amegbetɔwo ŋu la, ate ŋu afia nɔnɔme gbegblẽ aɖe, si nye ‘woanɔ ameawo kpɔm kple susu be yede ŋgɔ boo wu wo le esi womegogo ye o alo nu medze edzi na wo de ye nu o ta.’ Míate ŋu agblɔ nya sia le Yehowa Mawu ŋu gbeɖe o, elabena ele dzadzɛ hele kɔkɔe, eye le esia ta “dada” ƒe nɔnɔme aɖeke mele eyama me o. (Marko 7:22, 23) Gake ‘be woakpɔ ame bɔbɔɖeanyiwo ɖa’ fia hã be woabɔbɔ ame ɖokui ava nɔ tasɔsɔ me kple amesi woabu ame tsɛ, alo be ame nabɔbɔ eɖokui tso ɖoƒe si wòle alo bubu si le eŋu me ne ele nu wɔm kple amesi ƒe ɖoƒe megogo etɔ o. Eyata le Biblia aɖewo me la, Psalmo 113:6 gblɔ be Mawu bɔbɔ eɖokui. Nya sia ɖɔ mía Mawu ɖokuibɔbɔla, si kpɔa esubɔla madeblibowo ƒe nuhiahiãwo gbɔ na wo lɔlɔ̃tɔe, wòsɔ nyuie ŋutɔ!—Samuel II, 22:36.\nNusitae Yesu Bɔbɔ Eɖokui Ðo\n6. Nukae nye Yehowa ƒe ɖokuibɔbɔ ƒe nuwɔna gãtɔ kekeake?\n6 Ðokuibɔbɔ kple lɔlɔ̃ ƒe nu gãtɔ kekeake si Mawu wɔe nye eƒe Ŋgɔgbevi lɔlɔ̃a dɔdɔ ɖa be woava dzii ɖe anyigba dzi ahanyii abe amegbetɔ ene hena ameƒomea ɖeɖe. (Yohanes 3:16) Yesu fia nyateƒe si ku ɖe Fofoa si le dziƒo ŋu mí, eye emegbe etsɔ eƒe agbe deblibo na be wòaɖe “xexeame ƒe nuvɔ̃” la ɖa. (Yohanes 1:29; 18:37) Esi Yesu srɔ̃ Fofoa ƒe nɔnɔme siwo dome Yehowa ƒe ɖokuibɔbɔ hã le bliboe ta la, elɔ̃ faa be yeawɔ nusi Mawu bia tso ye si. Emae nye ɖokuibɔbɔ kple lɔlɔ̃ ƒe kpɔɖeŋu gãtɔ kekeake si Mawu ƒe nuwɔwɔ aɖe ɖe fia kpɔ. Menye amesiamee kpɔ ŋudzedze ɖe Yesu ƒe ɖokuibɔbɔ ŋu o, eƒe futɔwo bui kura gɔ̃ hã be enye ‘ameƒomea me tɔ tsɛtɔ kekeake.’ (Daniel 4:14) Ke hã, apostolo Paulo nyae be ele be ye hati xɔsetɔwo nasrɔ̃ Yesu eye le esia ta ele be woabɔbɔ wo ɖokui ne wole nu wɔm kple wo nɔewo.—Korintotɔwo I, 11:1; Filipitɔwo 2:3, 4.\n7, 8. (a) Aleke Yesu wɔ srɔ̃ ɖokuibɔbɔ? (b) Aleke Yesu ƒo koko na amesiwo ava zu nusrɔ̃lawoe?\n7 Paulo he susu yi kpɔɖeŋu nyui si Yesu ɖo dzi, heŋlɔ be: “Mina susu ma ke, si nɔ Kristo Yesu hã me la, nanɔ miawo hã mia me, amesi esi wònye Mawu ƒe nɔnɔmee wònɔ hã la, mebui nuhahae bena, eya kple Mawu sɔ o, ke boŋ eɖi gbɔlo eɖokui, esime wòtsɔ dɔla ƒe nɔnɔme ɖo eɖokui dzi, hedzɔ ɖe amewo ƒe nɔnɔme, eye wokpɔ nuwɔna le eŋuti abe ame tɔ ene. Ebɔbɔ eɖokui ɖe anyi, eye wòɖo to yiɖase ku me, yiɖase [fuwɔameti] ŋuti ku la me ke.”—Filipitɔwo 2:5-8.\n8 Ðewohĩ ame aɖewo abia be, ‘Afikae Yesu srɔ̃ ɖokuibɔbɔ ma le?’ Ha si wòde kple Fofoa le dziƒo ƒe gbogbo siwo mele xexlẽ me o ye ɖe vi nyui ma nɛ. Ɣemaɣi la, enye Mawu ƒe “dɔnunɔla” le nuwo katã wɔwɔ me. (Lododowo 8:30) Mawu ƒe Ŋgɔgbevi la kpɔ alesi Fofoa wɔ nu kple amegbetɔ nuvɔ̃mewo le aglãdzedze le Eden-bɔa me megbe. Eyata esi Yesu nɔ anyigba dzi la, eɖe Fofoa ƒe ɖokuibɔbɔ tɔgbe fia eye wòƒo koko na amewo be: “Mitsɔ nye kɔkuti la ɖo mia ɖokui dzi, eye miasrɔ̃ nu tso gbɔnye, elabena nye dɔme fa, eye mebɔbɔ ɖokuinye ɖe anyi le dzi me, eye miakpɔ dzudzɔ na miaƒe luʋɔwo.—Mateo 11:29; Yohanes 14:9.\n9. (a) Nukae do dzidzɔ na Yesu le ɖeviwo ŋu? (b) Nukae Yesu fia tso ɖevi sue aɖe ŋu?\n9 Esi wònye Yesu bɔbɔ eɖokui ŋutɔŋutɔ ta la, ɖevi suewo gɔ̃ hã mevɔ̃e o. Ðe wodi be yewoanɔ egbɔ boŋ. Eya ŋutɔ hã kpɔ dzidzɔ ɖe ɖeviwo ŋu eye wòtsɔ ɖe le eme na wo. (Marko 10:13-16) Nuka koŋue do dzidzɔ na Yesu le ɖeviwo ŋu? Nɔnɔme nyuiwo nɔ wo si siwo eƒe nusrɔ̃la tsitsiwo meɖena fiana ɣesiaɣi o. Amesiame nya be ɖevi suewo bua ame tsitsiwo be wonya nu wu yewo. Àte ŋu akpɔ esia le nya gbogbo siwo wobiana me. Nyateƒee, ɖeviwo lɔ̃na faa wofiaa nu wo wu ame tsitsiwo, eye womedana abe woawo ene hã o. Gbeɖeka Yesu yɔ ɖevi sue aɖe vɛ hegblɔ na Eyomedzelawo be: “Ne mietrɔ, eye miezu abe ɖeviwo ene o la, miele yiyi ge ɖe dziƒofiaɖuƒe la me akpɔ o.” Eyi eƒe nyaa dzi be: “Amesi ke bɔbɔ eɖokui ɖe anyi abe nenem ɖevi sia ene la, eyae ƒo ta le dziƒofiaɖuƒe la me.” (Mateo 18:3, 4) Yesu gblɔ gɔmeɖose sia be: “Amesiame, si ado eɖokui ɖe dzi la, woabɔbɔe ɖe anyi, eye amesi abɔbɔ eɖokui ɖe anyi la, woadoe ɖe dzi.”—Luka 14:11; 18:14; Mateo 23:12.\n10. Nyabiabia kawo mee míadzro?\n10 Nyateƒenya ma fɔ biabia vevi aɖewo ɖe te. Hafi míakpɔ agbe mavɔ la, ele be míabɔbɔ mía ɖokui ŋutɔŋutɔ, gake nukatae wòsesẽna na Kristotɔwo ɣeaɖewoɣi be woabɔbɔ wo ɖokui? Nukatae wòsesẽna na mí be míaɖe asi le dada ŋu ahawɔ nu ɖe dodokpɔwo nu ɖokuibɔbɔtɔe? Eye nukae akpe ɖe mía ŋu míadze agbagba abɔbɔ mía ɖokui ŋutɔŋutɔ ɣesiaɣi?—Yakobo 4:6, 10.\nNusitae Wòsesẽna be Míabɔbɔ Mía Ðokui Ðo\n11. Nukatae mewɔ nuku o be ele be míaʋli hafi ate ŋu abɔbɔ mía ɖokui?\n11 Ne ɖokuibɔbɔ sesẽna na wò la, ke nyae be menye ye ɖekae o. Le keke ƒe 1920 me ke la, magazine sia dzro Biblia ƒe aɖaŋuɖoɖo ku ɖe alesi wòhiã be míabɔbɔ mía ɖokui me, hegblɔ be: “Esi míekpɔ alesi gbegbe Aƒetɔ la bua ɖokuibɔbɔ nu vevii ta la, ele be esia nade dzi ƒo na nusrɔ̃la vavãwo katã be woaɖe nɔnɔme sia afia gbesiagbe.” Azɔ magazinea lɔ̃ ɖe edzi anukwaretɔe be: “Togbɔ be Ŋɔŋlɔawo xlɔ̃ nu alea hã la, ewɔ abe amegbetɔ ƒe gbɔdzɔgbɔdzɔ le ale gbegbe ene be, amesiwo va zua Aƒetɔ la ƒe amewo eye wotiae be yewoazɔ mɔ sia dzi la kpɔnɛ be esesẽna, eye wòhiã ʋiʋli vevie le nya sia me wu nya bubu ɖesiaɖe.” Nya mawo ɖe susu vevi aɖe si ta wòle be Kristotɔ vavãwo naʋli be yewoabɔbɔ yewo ɖokui la fia—amegbetɔ nuvɔ̃me siwo míenye wɔnɛ be míedina kafukafu madzemadzee. Esi míenye Adam kple Xawa, srɔ̃tɔ nuvɔ̃me siwo ɖe mɔ ɖokuitɔdidi ƒe nudzodzrowo ɖu wo dzi ƒe dzidzimeviwo tae.—Romatɔwo 5:12.\n12, 13. (a) Aleke xexeame doa kplamatse Kristotɔwo ƒe ɖokuibɔbɔe? (b) Amekae nana avu si wɔm míele be míabɔbɔ mía ɖokui la gasesẽna ɖe edzi wu na mí?\n12 Susu bubu si tae wòate ŋu asesẽ na mí be míabɔbɔ mía ɖokuie nye be xexe si me míele la dea dzi ƒo na amewo be woaʋli be yewoade ŋgɔ wu ame bubuwo. Taɖodzinu si ame geɖe ɖona le xexeamee nye didi be yewoawɔ ‘nuvɔ̃ŋutilã ƒe nudzodzro kple ŋkuwo ƒe ŋubiabiã kple adegbe ƒoƒo le nusiwo le ame si ŋu’ dzi. (Yohanes I, 2:16) Le esi Yesu ƒe nusrɔ̃lawo naɖe mɔ xexeame ƒe nudzodzro siawo nakpɔ ŋusẽ ɖe wo dzi teƒe la, mele be woato ŋku gã o, ke boŋ woƒe susu nanɔ Mawu ƒe lɔlɔ̃nu wɔwɔ dzi boŋ.—Mateo 6:22-24, 31-33; Yohanes I, 2:17.\n13 Susu etɔ̃lia si tae ɖokuibɔbɔ ɖeɖefia sesẽnae nye be amesi gbɔ ɖokuidodoɖedzi dzɔ tso, si nye Satana Abosam, ye le xexe sia dzi ɖum. (Korintotɔwo II, 4:4; Timoteo I, 3:6) Satana dea dzi ƒo na amewo be yeƒe nɔnɔme gbegblẽawo nanɔ woawo hã si. Le kpɔɖeŋu me, edi be Yesu nade ta agu na ye ne yeatsɔ “xexeame fiaɖuƒewo katã kple woƒe ŋutikɔkɔe” nɛ. Esi wònye Yesu bɔbɔa eɖokui ɣesiaɣi ta la, egbe Abosam ƒe nunana la moveviɖoɖotɔe. (Mateo 4:8, 10) Nenema kee Satana tea Kristotɔwo kpɔ be yeana woadi kafukafu na wo ɖokui. Gake Kristotɔ ɖokuibɔbɔlawo dzea agbagba srɔ̃a Yesu ƒe kpɔɖeŋu boŋ, eye wotsɔa kafukafu kple bubu ɖesiaɖe nana Mawu.—Marko 10:17, 18.\nÐokuibɔbɔ Vavãtɔ Ðeɖe Fia Ðaa\n14. Nukae nye alakpa ɖokuibɔbɔ si menye “bubunu aɖeke” o?\n14 Le lɛta si apostolo Paulo ŋlɔ na Kolosetɔwo me la, exlɔ̃ nu wo le ame ŋku me ɖokuibɔbɔ alo ɖokuibɔbɔ alakpatɔe si ame aɖewo ɖena fiana be yewoadze amewo ŋu la ŋuti. Paulo gblɔ be ɖokuibɔbɔ ma menye “bubunu aɖeke” o. Amesiwo ɖea ame ŋku me ɖokuibɔbɔ fiana la mele Mawu subɔm o. Ðe wole eɖem fia le manyamanya me boŋ be ‘yewodoa yewo ɖokui ɖe dzi glodzoo dzodzro’ le dada ta. (Kolosetɔwo 2:18, 23) Yesu gblɔ alakpa ɖokuibɔbɔ sia ƒe kpɔɖeŋu aɖewo. Ebu fɔ Farisitɔwo ɖe woƒe ame ŋku me gbedodoɖa kple alesi wotsia nu dɔnae hetrɔa mo abe ɖe wole veve gã aɖe sem ene be amewo nakpɔ ta. Evɔ hafi Mawu nakpɔ ŋudzedze ɖe gbe siwo mía ŋutɔwo míedona ɖa nɛ ŋu la, ele be míado wo ɖa le ɖokuibɔbɔ me.—Mateo 6:5, 6, 16.\n15. (a) Nukae míate ŋu awɔ be míayi edzi abɔbɔ mía ɖokui le dzi me? (b) Ðokuibɔbɔ ƒe kpɔɖeŋu nyui aɖewo ɖe?\n15 Ne Kristotɔwo srɔ̃ ɖokuibɔbɔ ƒe kpɔɖeŋu nyuitɔwo kekeake, siwo nye Yehowa Mawu kple Yesu Kristo tɔ la, ekema akpe ɖe wo ŋu woabɔbɔ wo ɖokui ŋutɔŋutɔ le dzi me. Esia wɔwɔ bia be woanɔ Biblia kple Biblia-srɔ̃gbalẽ siwo wonana to “dɔla nuteƒewɔla kple aɖaŋudzela” dzi la srɔ̃m edziedzi. (Mateo 24:45) Nusɔsrɔ̃ alea le vevie ŋutɔ na Kristotɔ dzikpɔlawo, ale be ‘woagado wo ɖokui ɖe dzi ɖe nɔviawo ŋu o.” (Mose V, 17:19, 20; Petro I, 5:1-3) Wò ya de ŋugble le amesiwo woyra le wo ɖokui bɔbɔ ta ƒe kpɔɖeŋu gbogbo siwo li ŋu kpɔ. Amesiawo dometɔ aɖewoe nye Rut, Xana, Elisabet, kple ame bubu geɖewo. (Rut 1:16, 17; Samuel I, 1:11, 20; Luka 1:41-43) Gabu ame ŋkuta siwo bɔbɔ wo ɖokui le Yehowa subɔsubɔ me, abe Dawid, Yosiya, Yohanes Amenyrɔɖetsimela, kple apostolo Paulo ene, ƒe kpɔɖeŋu nyuiawo ŋu kpɔ. (Kronika II, 34:1, 2, 19, 26-28; Psalmo 131:1; Yohanes 1:26, 27; 3:26-30; Dɔwɔwɔwo 21:20-26; Korintotɔwo I, 15:9) Ke míaƒe ŋkekea me kpɔɖeŋu nyui siwo míekpɔna le Kristo-hamea me ya ɖe? Ne Kristotɔwo dea ŋugble le kpɔɖeŋu siawo ŋu la, akpe ɖe wo ŋu ‘woabɔbɔ wo ɖokui ɖe wo nɔewo te, eye woatsɔ ɖokuibɔbɔɖeanyi atsyɔ’ abe awu ene.—Petro I, 5:5.\n16. Aleke Kristotɔwo ƒe subɔsubɔdɔa kpena ɖe mía ŋu míebɔbɔa mía ɖokui?\n16 Gome kpɔkpɔ edziedzi le Kristotɔwo ƒe subɔsubɔdɔa me hã ate ŋu akpe ɖe mía ŋu míabɔbɔ mía ɖokui. Mía ɖokui bɔbɔ le dzi me ana míakpɔ dzidzedze le tete ɖe amesiwo míenya o siwo ŋu míekena ɖo le aƒeme yi aƒeme dɔa me kple le teƒe bubuwo me ŋu. Esia le alea vevietɔ ne aƒemenɔlawo metsɔ ɖeke le Fiaɖuƒegbedasia me le gɔmedzedzea me o alo ne womewɔ nu ɖe mía ŋu nyuie o. Zi geɖe la, amewo tsɔa nya ɖe míaƒe dzixɔsewo ŋu, eye ɖokuibɔbɔ ate ŋu akpe ɖe Kristotɔwo ŋu woaɖo nya ŋu na amewo le “dɔmefafa kpakple vɔvɔ̃” alo bubu deto me. (Petro I, 3:15) Mawusubɔla ɖokuibɔbɔlawo ʋu yi anyigbamama yeyewo me eye wole kpekpem ɖe amesiwo ƒe dekɔnuwo kple agbenɔnɔ to vovo na wo tɔ la ŋu. Ðewohĩ ahiã be subɔla siawo nabɔbɔ wo ɖokui anɔ te ɖe nɔnɔme sesẽ si nye gbe yeye aɖe sɔsrɔ̃ nu ale be woate ŋu asubɔ amesiwo wogblɔa nyanyuia na la nyuie wu. Woawoe le dɔ dzi kakaka!—Mateo 28:19, 20.\n17. Kristotɔwo ƒe agbanɔamedzi kawo tsɔtsɔe hiã ɖokuibɔbɔ?\n17 Ðokuibɔbɔ kpe ɖe ame geɖe ŋu wote ŋu kpɔ woƒe Kristotɔwo ƒe agbanɔamedziwo gbɔ, hetsɔ amewo ƒe nyonyo ɖo ŋgɔ na woa ŋutɔwo tɔ. Le kpɔɖeŋu me, ahiã be Kristotɔ vifofo nabɔbɔ eɖokui hafi adi ɣeyiɣi atsɔ adzra Biblia-nusɔsrɔ̃ tseku ɖo ahawɔe kple viawo. Ðokuibɔbɔ kpena ɖe ɖeviwo hã ŋu be wodea bubu wo dzilawo ŋu heɖoa to wo togbɔ be womede blibo o hã. (Efesotɔwo 6:1-4) Zi geɖe la, nyɔnu siwo srɔ̃wo menye haxɔsetɔwo o doa go nɔnɔme aɖewo siwo me wòahiã be woabɔbɔ wo ɖokui le, ale be woate ŋu ato woƒe “agbenɔnɔ dzadzɛ le vɔvɔ̃ me” aɖe wo srɔ̃awo. (Petro I, 3:1, 2) Nenema kee ɖokuibɔbɔ kple ɖokuitsɔtsɔsavɔ ƒe lɔlɔ̃ hiã hafi míate ŋu akpɔ mía dzila siwo lé dɔ hetsi la ƒe nuhiahiãwo gbɔ na wo.—Timoteo I, 5:4.\nÐokuibɔbɔ Na Míekpɔa Kuxiwo Gbɔ\n18. Aleke ɖokuibɔbɔ ate ŋu akpe ɖe mía ŋu míakpɔ kuxiwo gbɔe?\n18 Mawu subɔla amegbetɔ aɖeke mede blibo o. (Yakobo 3:2) Ɣeaɖewoɣi la, masɔmasɔ alo nugɔmemasename aɖewo ate ŋu ado mo ɖa le Kristotɔ eve dome. Ame aɖe tɔ ate ŋu adzɔ be wòatsɔ nya ɖe nɔvia ŋu. Zi geɖe la, woate ŋu atsɔ aɖaŋuɖoɖo sia akpɔ kuxiawo gbɔ: “Mihe adodo kple mia nɔewo, eye mitsɔ ke mia nɔewo, ne nya aɖe le ame aɖe si ɖe ame aɖe ŋuti la, alesi [Yehowa] hã tsɔ ke mii la, miawo hã miwɔ nenema ke!” (Kolosetɔwo 3:13) Mí katã míenya be aɖaŋuɖoɖo sia dzi wɔwɔ mele bɔbɔe ya o, gake ɖokuibɔbɔ akpe ɖe ame ŋu wòatsɔe ade dɔwɔwɔ me.\n19. Nuka dzie wòle be míaɖo ŋkui ne míele nu ƒom na ame aɖe si dze agɔ le mía dzi?\n19 Ɣeaɖewoɣi la, Kristotɔ aɖe ate ŋu ase le eɖokui me be agɔ si wodze le ye dzi la lolo ale gbegbe be yemate ŋu aŋe aɖaba aƒu edzi ko evɔ o. Ekema ɖokuibɔbɔ akpe ɖe eŋu wòate ɖe amesi wòsusu be edze agɔa le ye dzi ŋu be woawɔ ŋutifafa. (Mateo 18:15) Susu siwo tae Kristotɔwo dome kuxiwo nɔa anyi ɣeaɖewoɣi eteƒe didinae nye be dada le wo dometɔ ɖeka alo wo ame evea siaa me ale gbegbe be womedina be yewoalɔ̃ be yewodze agɔ o. Alo ɖewohĩ amesi tsɔ nyaa yi nɔvia gbɔ la di be yeaɖee afiae be ye tɔe dzɔ, be yeahe nya ɖe ye nɔvia ŋu. Gake ɖokuibɔbɔ vavãtɔ akpe ɖe mía ŋu míakpɔ masɔmasɔ geɖe gbɔ.\n20, 21. Nu vevitɔ kekeake siwo akpe ɖe mía ŋu míabɔbɔ mía ɖokui dometɔ ɖekae nye ka?\n20 Nu vevi aɖe si akpe ɖe mía ŋu míayi edzi abɔbɔ mía ɖokuie nye gbedodoɖa na Mawu abia eƒe kpekpeɖeŋu kple eƒe gbɔgbɔa. Gake ɖo ŋku edzi be “Mawu . . . [vea] ɖokuibɔbɔlawo nu,” eye mɔ siwo dzi wòtona dometɔ ɖekae nye eƒe gbɔgbɔ kɔkɔea. (Yakobo 4:6) Eyata ne nya aɖe le mia kple haxɔsetɔ aɖe dome la, do gbe ɖa na Yehowa be wòakpe ɖe ye ŋu yealɔ̃ ɖe vodada sue alo vodada gã ɖesiaɖe si yewɔ dzi. Ne dziwòe wodze agɔa le eye agɔdzelaa ɖe kuku na wò tso dzi me la, ekema bɔbɔ ɖokuiwò natsɔe akee. Ne ema wɔwɔ sesẽ na wò la, ekema do gbe ɖa na Yehowa nàbiae be wòakpe ɖe ye ŋu yeaɖe ɖokuidodoɖedzi ƒe nɔnɔme ɖesiaɖe si le yeƒe dzi me la ɖa.\n21 Viɖe gbogbo siwo le ɖokuibɔbɔ me nyanya aʋã mí míadi be nɔnɔme nyui sia nanɔ mía si míanɔ ɖeɖem fia ɖaa. Kpɔɖeŋu nyui aɖe ŋutɔe Yehowa Mawu kple Yesu Kristo ɖo ɖi na mí le esia wɔwɔ me! Mègaŋlɔ Mawu ƒe kakaɖedzinamenya sia be gbeɖe o: “Kesinɔnu, bubu kple agbe enye fetu tso ɖokuibɔbɔ kple Yehowa-vɔvɔ̃ me.”—Lododowo 22:4.\n• Amekawoe ɖo ɖokuibɔbɔ ƒe kpɔɖeŋu nyuitɔ kekeake ɖi?\n• Nukatae ame ɖokui bɔbɔ sesẽna?\n• Nukawoe akpe ɖe mía ŋu míabɔbɔ mía ɖokui?\n• Nukatae wòle vevie be míayi edzi abɔbɔ mía ɖokui?\nYesu bɔbɔ eɖokui ŋutɔŋutɔ\nXexeame dea dzi ƒo na amewo be woadi be yewoade ŋgɔ wu ame bubuwo\nÐokuibɔbɔ kpena ɖe mía ŋu míetena ɖe amesiwo míenya o ŋu le gbeadzi\nZi geɖe la, míate ŋu akpɔ masɔmasɔwo gbɔ ne míetsɔ lɔlɔ̃ tsyɔ nu nyaa dzi ɖokuibɔbɔtɔe\nKristotɔwo ate ŋu aɖe ɖokuibɔbɔ afia le mɔ vovovowo nu\nƉoe Ɖe Amewo Ɖoe Ɖe Amewo Yi Edzi Nàbɔbɔ Ðokuiwò Ŋutɔŋutɔ\nw05 10/15 axa 26-31


Eye woŋlɔ ŋkɔ, si nye nya ɣaɣla lã, ɖe eƒe ŋgonu bena: Babilon gã la, gbolowo kple anyigba dzi ŋunyɔnuwo ƒe dada.\n Le gɔmedzedzea me Mawu wɔ dziƒo kple anyigba. Ke anyigba le nyama, nɔnɔme meli nɛ o, ele ƒuƒlu, eye viviti do ɖe tsi gbana la ŋku me, eye Mawu ƒe Gbɔgbɔ le agba sam le tsia dzi. Eye Mawu gblɔ be: Kekeli nedo! Eye kekeli do. Eye Mawu kpɔ kekelia bena enyo. Eye Mawu ma kekeli la kple viviti la dome. Mawu yɔ kekeli la be ŋkeke; ke viviti la eyɔe be zã. Ale zã do, eye ŋu ke, eya nye ŋkeke gbãtɔ. Eye Mawu gblɔ be: Alili nenɔ tsia titina, be wòanye dometsonu anɔ tsi kple tsi dome! Eye Mawu wo alili la, eye wòmã tsi, si le alilia te, kple tsi, si le alilia ta me la dome. Eye wòva me nenema.\nYehowa enye aʋawɔla, eŋkɔe nye Yehowa.\nAfii gɔmesese, si me nunya le la, hiã le: Ta adreawo nye to adre, siwo dzi nyɔnu la bɔbɔ nɔ,\nEye mawudɔla adre, siwo si kplu adreawo nɔ la, dometɔ ɖeka ƒo nu kplim gblɔ bena: Va afii, ne mafia gbolo gã, si bɔbɔ na tsi geɖewo dzi la, ƒe ʋɔnudɔdrɔ̃ wò;


‘Maɖe Gbeƒã Ablɔɖe na Aboyomewo’\nGbetakpɔxɔ—Tata Si Míesrɔ̃na | December 15, 2005\nGBE BUBU Albanian Arabic Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greenlandic Gujarati Hiligaynon Hindi Hungarian Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Myanmar Norwegian Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tshiluba Tsonga Turkish Twi Ukrainian Urdu Vietnamese\nLE Yesu ƒe subɔsubɔdɔa gɔmedzeɣi la, egblɔ be yeƒe dɔdasia ƒe akpa aɖee nye ‘be yeaɖe gbeƒã ablɔɖe na aboyomewo.’ (Luka 4:19) Esi Kristotɔ vavãwo srɔ̃a woƒe Aƒetɔ ƒe kpɔɖeŋua ta la, woɖea gbeƒã Fiaɖuƒe ŋuti nyanyuia na “amewo katã,” hele ablɔɖe nam wo tso subɔsubɔ ƒe kluvinyenye me, eye wole kpekpem ɖe wo ŋu be woƒe agbenɔnɔ naɖɔ ʋu.—Timoteo I, 2:4.\nEgbea, dɔ sia wɔwɔ bia be woaɖe gbeƒã na gamenɔla ŋutɔŋutɔwo—amesiwo wode gaxɔ me ɖe nuvlowɔwɔ ƒomevi vovovowo ta, eye wonye amesiwo kpɔa ŋudzedze ɖe subɔsubɔ me ablɔɖe kpɔkpɔ ŋu. Míeka ɖe edzi be Yehowa Ðasefowo ƒe gbeƒãɖeɖedɔa wɔwɔ le Ukraine gaxɔwo me kple le Europa ƒe teƒe bubuwo ŋuti nyatakaka dedziƒoname sia xexlẽ ado dzidzɔ na wò.\nAtikevɔ̃ɖi Zãlawo Trɔ Zu Kristotɔwo\nSerhii * xɔ ƒe 38, gake ezã wo dometɔ 20 tsɔ nɔ game. Gaxɔ mee wònɔ hafi wu sukudede nu kura gɔ̃ hã. Egblɔ be: “Ƒe aɖewoe nye esia wodem gaxɔ me le amewuwu ta, eye ƒe si woka nam mewu enu haɖe o. Mesẽa ŋuta le ame ŋu le gaxɔ me, eye gamenɔla bubuwo vɔ̃na nam.” Ðe nɔnɔme sia na wòse le eɖokui me be yevoa? Ao. Kluvi boŋ ye Serhii zu na atikevɔ̃ɖi, ahamuame, kple atama zazã hena ƒe geɖe.\nEmegbe ehati gamenɔla aɖe gblɔ Biblia me nyateƒea ŋu nya nɛ. Ðeko wòwɔ nɛ abe kekeli aɖee klẽ le viviti me ene. Ɣleti ʋɛ aɖewo megbe la, edzudzɔ numãme mawo zazã, va zu nyanyuia gbeƒãɖela, eye wòxɔ nyɔnyrɔ. Fifia, vovo mele Serhii ŋu le gaxɔ me kura o, elabena eva zu ɣeyiɣiawo katã ƒe subɔla na Yehowa. Ekpe ɖe nuvlowɔla adre ŋu wotrɔ woƒe agbenɔnɔ va zu nɔvia haxɔsetɔwo. Woɖe asi le wo dometɔ ade ŋu, gake Serhii ya gakpɔtɔ le gaxɔa me. Esia mete ɖe edzi o elabena enye dzidzɔ nɛ be yekpe ɖe amewo ŋu wokpɔ ablɔɖe tso subɔsubɔ ƒe kluvinyenye me.—Dɔwɔwɔwo 20:35.\nAmesiwo Serhii srɔ̃ nu kpli le gaxɔ me dometɔ ɖekae nye Victor, si nye atikemuame dzrala kple ezãla tsã. Esi woɖe asi le Victor ŋu le gaxɔ me la, eyi edzi wɔ ŋgɔyiyi geɖe, eye mlɔeba la, ede Subɔsubɔdɔ ƒe Hehenasuku le Ukraine. Fifia ezu mɔɖela vevi le Moldova. Victor gblɔ be: “Esi mexɔ ƒe 8 ye medze atama nono gɔme, eye esi mexɔ 12 la menɔ ahamuame zãm, eye medze atikemuame zazã gɔme esi mexɔ 14. Medze agbagba be matrɔ nye agbenɔnɔ, gake medze edzi o. Le ƒe 1995 me, esime mía kple srɔ̃nye míenɔ ɖoɖo wɔm be míaʋu adzo le xɔ̃nye siwo nye ame maɖɔʋuwo gbɔ teti koe ma tagbɔdɔléla aɖe tɔ hɛ srɔ̃nyea wòku. Melé blanui ale gbegbe. ‘Afikae srɔ̃nye le fifia? Nukae dzɔna ɖe ame dzi ne eku?’ Meyi edzi nɔ nya geɖe biam, gake nyemekpɔ ŋuɖoɖo na wo o. Meva nɔ atikemuamewo zãm wu tsã, kple susu be maŋlɔ nɔnɔmea be. Wolém ɖe atikemuame zazã ta eye wobu fɔm be woadem mɔ̃ ƒe atɔ̃. Afimae Serhii kpe ɖe ŋunye mekpɔ nye biabiawo ŋuti ŋuɖoɖowo le. Medze agbagba be maɖe asi le atikemuamewo zazã ŋu zi geɖe, gake fifia hafi kpekpeɖeŋu si tso Biblia me na mekpɔ dzidzedze. Ŋusẽ le Mawu ƒe nya ŋu vavã!”—Hebritɔwo 4:12.\nNuvlowɔla Dzimesẽlawo Va Trɔ Nɔnɔme\nVasyl ya mezã atikemuamewo kpɔ o, gake kluvie eya hã nye va yi. Egblɔ be: “Kɔdada ye nye nusi mam. Mesrɔ̃ alesi maƒo amewoe vevie gake womaxɔ abi o.” Vasyl to ŋutasesẽnuwɔna sia dzi da adzo amewo. “Meyi mɔ̃ zi etɔ̃, si wɔe be srɔ̃nye gbem. Le nye ƒe atɔ̃ ƒe gamenɔnɔ mamlɛa me nɔɣi la, mexɔ Yehowa Ðasefowo ƒe agbalẽwo. Esia ʋãm be mexlẽ Biblia, gake megaƒoa ɖokuinye ɖe nusi doa dzidzɔ nam ŋutɔŋutɔ, si nye kɔdada me koe.\n“Gake le Biblia xexlẽ ɣleti ade megbe la, tɔtrɔ aɖe va menye. Ne meɖu dzi le kɔdada me la, megahea dzidzɔkpɔkpɔ vanɛ nam abe tsã ene o. Eyata Yesaya 2:4 me nyawo na medze tame bubu tso nye agbe ŋu, eye meva de dzesii be ne nyemetrɔ nye agbenɔnɔ o la, gaxɔ me koe mava zã nye agbemeŋkeke mamlɛawo le. Eyata meɖe asi le nusiwo mezãna tsɔna daa kɔe la ŋu, eye medze asi tɔtrɔ le nye amenyenye ŋu. Menɔ bɔbɔe ya o, gake ŋugbledede tso nusiwo mesrɔ̃ ŋu kple gbedodoɖa kpe ɖe ŋunye meɖe asi le nye nɔnɔme gbegblẽawo ŋu vivivi. Ɣeaɖewoɣi la, metsɔna aɖatsi ƒoa koko na Yehowa be wòado ŋusẽm maɖe asi le numame sia ŋu. Mlɔeba la, mekpɔ dzidzedze.\n“Esi woɖe asi le ŋunye le gaxɔ me la, megava wɔ ɖeka kple nye ƒomea. Fifia mele dɔ wɔm le tomenukuƒe. Esia wɔe be mekpɔa ɣeyiɣi sɔgbɔ tsɔ kpɔa gome le gbeƒãɖeɖedɔa me kple srɔ̃nye, eye mekpɔa nye agbanɔamedziwo gbɔ le hamea me hã.”\nMykola kple exɔlɔ̃wo da adzo gadzraɖoƒe geɖe le Ukraine. Esia na wodee mɔ̃ ƒe ewo. Hafi woadee mɔ̃ la, zi ɖeka koe wòde sɔleme kpɔ—ɖe wòyi be yeava kpɔ teƒea da ɖi nyuie, ale be yeava fi nu le afima emegbe. Nuwo meva yi abe alesi wòsusui ene o, gake afima yiyi na Mykola susu be ŋutinya tiame gbogbo aɖewo, siwo ku ɖe Orthodɔks nunɔlawo, bosomikaɖiwo, kple subɔsubɔzãwo ŋu nyawo koe anya nɔ Biblia me. Egblɔ be: “Nyemenya nusi tututue ʋãm ya o, gake ɖeko meva dze Biblia xexlẽ gɔme. Ewɔ moya nam ŋutɔ be mele abe alesi mesusu la ene kura o!” Ebia be woasrɔ̃ Biblia kpli ye, eye exɔ nyɔnyrɔ le ƒe 1999 me. Ne èkpɔe fifia, eye wogblɔ na wò be gadzraɖoƒe gbãla vɔ̃ɖi aɖee nye esia va zu subɔsubɔdɔwɔla ɖokuibɔbɔla alea, màxɔe ase o!\nWotso kufia na Vladimir kpɔ. Esi wònɔ eƒe wuwua lalam la, edo gbe ɖa na Mawu, hedo ŋugbe be ne ena woɖe asi le ye ŋu la, yeasubɔe. Le ɣeyiɣi siawo katã me la, dukɔa ƒe se aɖewo va trɔ, eye kufia si wotso nɛ va zu gaxɔmenɔnɔ le eƒe agbemeŋkekewo katã me. Be Vladimir nawɔ ɖe eƒe ŋugbedodoa dzi la, edze egɔme nɔ subɔsubɔha vavãtɔ dim. Adventist sɔlemehaa nɔ nusɔsrɔ̃ aɖewo ɖom ɖee, eye mlɔeba eva xɔ ɖaseɖigbalẽ tso wo gbɔ, gake mete eme nɛ o.\nGake esi Vladimir xlẽ Gbetakpɔxɔ kple Nyɔ! magazinewo le agbalẽdzraɖoƒe si le gaxɔa me megbe la, eŋlɔ lɛta ɖo ɖe Yehowa Ðasefowo ƒe alɔdzedɔwɔƒe si le Ukraine be woava srã ye akpɔ. Hafi nɔvi siwo le nuto ma me nayi egbɔ la, enɔ eɖokui bum Ðasefoe xoxo, eye wònɔ gbeƒã ɖem le gaxɔa me. Wokpe ɖe eŋu wòdze va zu Fiaɖuƒegbeƒãɖela. Esi wonɔ ŋutinya sia ŋlɔm la, Vladimir kple gbeƒãɖela adre bubuwo nɔ lalam be yewoaxɔ nyɔnyrɔ le gaxɔa me. Gake kuxi aɖe dze ŋgɔ wo. Le gaxɔmenɔla siwo wobu fɔ be woanɔ game vaseɖe woƒe kugbe gome la, ha ɖeka me tɔwo koe nɔa du, si wɔe be xɔse si le Vladimir si la kee le ehati gamenɔlawo hã si. Eyata amekae wole gbeƒã ɖe ge na fifia? Woɖea gbeƒã nyanyuia na gaxɔdzikpɔlawo kple to lɛta ŋɔŋlɔ na amewo dzi.\nNazar ʋu le Ukraine yi Czech Republic, eye afimae wòva wɔ ɖeka kple adzoha aɖe le. Esia na wodee mɔ̃ ƒe etɔ̃ kple afã. Le eƒe gaxɔmenɔɣi la, elɔ̃ srɔ̃ nu kple Yehowa Ðasefo siwo tsona Karlovy Vary dugãa me va ɖea gbeƒã le afima, esrɔ̃ nyateƒea, eye wòwɔ tɔtrɔ blibo le eƒe agbenɔnɔ ŋu. Esi dedienɔnɔ dɔwɔla ɖeka kpɔ tɔtrɔ siwo va eƒe agbenɔnɔ me la, egblɔ na gaxɔmenɔla siwo le afima kple Nazar be: “Ne ɖe mi katã mianɔ abe Ukrainetɔ sia enea, anye ne meɖe asi le dɔ sia ŋu xoxo adi dɔ bubu awɔ.” Bubu gblɔ be: “Yehowa Ðasefo siawo dze agbagba ŋutɔ. Nuvlowɔlawoe amewo nyena hafi vana gaxɔ me, gake wotrɔna zua ame ɖɔʋu hafi dzona.” Fifia Nazar trɔ yi aƒe. Esrɔ̃ atikpakpadɔ heɖe srɔ̃, eye eya kple srɔ̃a wole ɣeyiɣiawo katã ƒe subɔsubɔdɔ wɔm. Aleke gbegbe wòheda akpe ɖe Ðasefoawo ƒe sasrãkpɔwo ta enye si!\nDziɖuɖumegãwo Ðe Ŋudzedzekpɔkpɔ Fia\nMenye gamenɔlawo ɖeɖekoe kpɔ ŋudzedze ɖe kpekpeɖeŋu si Yehowa Ðasefowo nanaa ŋu o. Polandtɔwo ƒe gaxɔdzikpɔlawo ƒe nyanuɖela Miroslaw Kowalski gblɔ be: “Míekpɔa ŋudzedze ɖe woƒe sasrãkpɔa ŋu ŋutɔ. Gaxɔmenɔla aɖewo ƒe nɔnɔme wɔ nublanui. Ðewohĩ womewɔ nu ɖe wo ŋu abe amewo ene kpɔ o. . . . Kpekpeɖeŋu [si Ðasefoawo] nana la ɖea vi na mí ŋutɔ elabena dɔwɔlawo kple amesiwo akpe ɖe gamenɔlawo ŋu megasɔ gbɔ ɖe mía si o.”\nPoland gaxɔdzikpɔlawo ƒe amegã aɖe ŋlɔ ɖo ɖe Ðasefowo ƒe alɔdzedɔwɔƒea be Ðasefowo nadzi woƒe dɔwɔnawo ɖe edzi le yeƒe gakpɔa me. Nukatae? Eɖe eme be: “Gbetakpɔxɔ habɔbɔa teƒenɔlawo ƒe sasrãkpɔwo ate ŋu akpe ɖe gamenɔlawo ŋu woatu nɔnɔme nyuiwo ɖo, eye woƒe adãnuwɔnawo ɖe wo nɔewo ŋu dzi aɖe akpɔtɔ.”\nUkrainetɔwo ƒe nyadzɔdzɔgbalẽ aɖe ƒo nu tso gamenɔla aɖe si tee kpɔ be yeawu ye ɖokui, gake wòxɔ kpekpeɖeŋu tso Yehowa Ðasefowo gbɔ emegbe ŋu. Nyatakakaa gblɔ be: “Fifia, ŋutsu sia le hayahayam vivivi tso blanuiléledɔa me. Ewɔa gaxɔ me sededewo dzi, eye ele kpɔɖeŋu nyui ɖom na ehati gaxɔmenɔla bubuwo.”\nMenye Gaxɔawo me Koe Wòle Vi Ðem le O\nViɖe siwo dona tso Yehowa Ðasefowo ƒe dɔwɔwɔ me mese ɖe gaxɔwo me ɖeɖeko o. Eyia edzi ɖea vi na gamenɔlawo ne woɖe asi le wo ŋu vɔ megbe hã. Kristotɔ eve, siwo ŋkɔe nye Brigitte kple Renate, le kpekpem ɖe amewo ŋu le mɔ sia nu ƒe geɖee nye sia. Germanytɔwo ƒe nyadzɔdzɔgbalẽ aɖe si woyɔna be Main-Echo Aschaffenburg ka nya ta tso wo ŋu be: “Wokpena ɖe gamenɔlawo ŋu ɣleti etɔ̃ tsɔ yi atɔ̃ le woƒe dodo le gaxɔ me vɔ megbe, wodea dzi ƒo na wo be woakpɔ tameɖoɖo si le agbe ŋu. . . . Dziɖuɖua da asi ɖe wo dzi be woawɔ dɔ abe amesiwo léa ŋku ɖe nuvlowɔla siwo ŋu woɖe asi le vie la ƒe agbenɔnɔ ŋu ahana nyatakaka tso wo ŋu ene. . . . Azɔ hã, wonya alesi woawɔ nu kple gaxɔdzikpɔlawoe.” Ame geɖe to kpekpeɖeŋu siawo tɔgbe dzi va tsɔ woƒe agbe ɖe adzɔgbee na Yehowa.\nGaxɔdzikpɔlawo kura gɔ̃ hã kpɔa viɖe tso Yehowa Ðasefowo ƒe Biblia fiafiadɔa me. Le kpɔɖeŋu me, asrafomegã kple susuŋutinunyala ye Roman nye le Ukrainetɔwo ƒe gaxɔ aɖe me. Esi Ðasefowo yi ɖasrãe kpɔ le eƒeme la, elɔ̃ be yeasrɔ̃ Biblia. Emegbe eva see be womeɖe mɔ na Ðasefowo be woaɖo dze kple gamenɔlawo le teƒe si wòwɔa dɔ le o. Eyata ebia gaxɔdzikpɔlawo ƒe amegã be wòaɖe mɔ na ye yeazã Biblia atsɔ akpe ɖe gamenɔlawo ŋu. Woɖe mɔ nɛ, eye gamenɔla ewo ɖe ɖetsɔleme fia. Roman gblɔa Biblia me sidzedze si le esi sum ŋu nya na gamenɔlawo edziedzi, eye eƒe agbagbadzedzewo tse ku geɖe. Esi woɖe asi le wo ŋu la, wo dometɔ aɖewo yi edzi wɔ ŋgɔyiyi eye wova zu Kristotɔ xɔnyɔnyrɔwo. Esi Roman kpɔ ŋusẽ si le Mawu ƒe Nya ŋu ta la, esrɔ̃ nu moveviɖoɖotɔe wu tsã. Eɖe asi le asrafodɔa ŋu heyi edzi wɔ Biblia fiafiadɔa geɖe wu. Fifia, ele gome kpɔm le gbeƒãɖeɖedɔa me kple ame aɖe si nɔ game tsã.\nGaxɔmenɔla aɖe ŋlɔ be: “Biblia, Biblia-srɔ̃gbalẽwo, kple Biblia-nusɔsrɔ̃woe léa mí ɖe te le afisia.” Nya mawo ɖe alesi wohiã Biblia-srɔ̃gbalẽwo le gaxɔawo mee fia. Ukraine hame aɖe ka nya ta tso Biblia fifiadɔ si wɔm wole le wo gbɔ gakpɔ aɖe me ŋu be: “Gaxɔdzikpɔlawo ƒe amegãwo dana akpe ɖe agbalẽ siwo míetsɔ yina na wo ta. Míetsɔa Gbetakpɔxɔ kple Nyɔ! ƒe tata ɖesiaɖe ƒe kɔpi 60 yina na wo.” Hame bubu ŋlɔ be: “Míewɔ dɔ le gakpɔ aɖe si me agbalẽdzraɖoƒe suesue 20 le me. Míetsɔ míaƒe agbalẽ veviwo da ɖe agbalẽdzraɖoƒeawo dometɔ ɖesiaɖe. Agbalẽ siwo míetsɔ na wo katã ƒe agbɔsɔsɔ ade aɖaka 20.” Gaxɔdzikpɔla siwo le gakpɔ aɖe me la dzrana míaƒe magazine siwo vana agbalẽdzraɖoƒea la ɖo, kple susu be gamenɔlawo nakpɔ tata ɖesiaɖe axlẽ.\nLe ƒe 2002 me la, alɔdzedɔwɔƒe si le Ukraine ɖo Dɔwɔƒe si Kpɔa Gakpɔwo me Gbeƒãɖeɖedɔa Dzi. Vaseɖe fifia la, dɔwɔƒe sia wɔ dɔ kple gakpɔ vovovo 120, eye wotsɔ teƒe mawo de hamewo si be woakpe ɖe ameawo ŋu. Ɣleti sia ɣleti la, woxɔna lɛta abe 50 ene tso gamenɔlawo gbɔ, eye wo dometɔ akpa gãtɔ nyea biabia be woaɖo agbalẽ ɖe yewo alo be woava srɔ̃ Biblia kple yewo. Alɔdzedɔwɔƒea ɖoa agbalẽ, magazine, kple agbalẽ gbadzawo ɖe wo vaseɖe esime nɔvi siwo le nutoa me nate ŋu ayi wo gbɔ.\nApostolo Paulo ŋlɔ ɖo ɖe ehati Kristotɔwo be: “Miɖo ŋku amesiwo wobla la dzi.” (Hebritɔwo 13:3) Amesiwo wode gaxɔ me ɖe woƒe xɔse ta ŋu nya gblɔmee wònɔ. Egbea, Yehowa Ðasefowo ɖoa ŋku amesiwo wode gaxɔ me dzi, yia gakpɔwo me, eye ‘woɖea gbeƒã ablɔɖe na aboyomewo.’—Luka 4:19.\n^ mm. 5 Míetrɔ ŋkɔ aɖewo.\nGakpɔ si le L’viv, Ukraine\nVasyl kple srɔ̃a Iryna\nƉoe Ɖe Amewo Ɖoe Ɖe Amewo ‘Maɖe Gbeƒã Ablɔɖe na Aboyomewo’\nw05 12/15 axa 9-12\nKristmas Kple Ƒe Yeye Anɔ abe Alesi Nèdii Enea?\nNuka Koŋ ƒe Azãe Kristmas Nye?\nBiblia Gɔme Ðeɖe Ðe Italygbe Me Menɔ Bɔbɔe le Ŋutinya me O\nKpekpe Ðe Chinatɔwo Ŋu Le Mexico\nAmekae Nèɖoa Toe—Mawu Loo Alo Amegbetɔwo?\nMíaƒe Ɣeyiɣia Hiã Nu Wɔwɔ Kpata\nƑe 2005 Gbetakpɔxɔ Me Nyawo Diƒe\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA December 15, 2005\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA December 15, 2005\nGBETAKPƆXƆ—TATA SI MÍESRƆ̃NA December 15, 2005


Dɔwɔwɔwo 16 | Biblia Le Internet Dzi | Xexe Yeye Gɔmeɖeɖe\nPaulo tia Timoteo (1-5)\nMakedonia ŋutsu aɖe ŋuti ŋutega (6-10)\nLidia zu xɔsetɔ le Filipi (11-15)\nWode Paulo kple Sila gaxɔ me (16-24)\nWonyrɔ gaxɔdzikpɔla kple eƒe aƒemetɔwo (25-34)\nPaulo bia be dumegãwo naɖe kuku na yewo (35-40)\n16 Ale wòva ɖo Derbe kple Listra hã.+ Eye nusrɔ̃la aɖe le afi ma, si ŋkɔe nye Timoteo,+ dadaa nye Yudatɔ xɔsetɔ, ke fofoa nye Helatɔ, 2 eye nɔvi siwo le Listra kple Ikonio la ƒo nu nyui le eŋu. 3 Paulo gblɔ be yedi be wòayi kpli ye, eye wòxɔe hetso aʋa nɛ le Yudatɔ siwo le teƒe mawo ta,+ elabena wo katã wonya be Helatɔe fofoa nye. 4 Ke esi wole duawo me tom la, wogblɔ ɖoɖo siwo dzi apostoloawo kple hamemetsitsi siwo le Yerusalem ɖo kpee la na wo, be woalé wo me ɖe asi.+ 5 Ale, le nyateƒe me la, hameawo ƒe xɔse nɔ ŋu sẽm ɖe edzi, eye woƒe xexlẽme nɔ dzidzim ɖe edzi gbe sia gbe. 6 Woto Frigia kple Galatia nutowo+ hã me, elabena gbɔgbɔ kɔkɔe la gbe na wo be woagagblɔ nya la le Asia nutoa me o. 7 Eye esi wova ɖo Misia la, wodze agbagba be yewoayi Bitinia,+ ke Yesu ƒe gbɔgbɔ la meɖe mɔ na wo o. 8 Eya ta woto Misia ŋu* yi Troa. 9 Eye Paulo kpɔ ŋutega le zã me—Makedonia ŋutsu aɖe le tsitre le kuku ɖem nɛ vevie be: “Tso ƒu va Makedonia, ne nàkpe ɖe mía ŋu.” 10 Ke esi wòkpɔ ŋutega la teti ko la, míedze mɔ heɖo ta Makedonia, elabena míedze sii be Mawue yɔ mí be míagblɔ nya nyui la na wo. 11 Ale míeɖo tɔdziʋu tso Troa, eye míezɔ mɔ tẽe va Samotrake, ke esi ŋu ke la, míeva Neapolis; 12 eye tso afi ma míeyi Filipi,+ si nye du aɖe si le Roma te, eye wònye Makedonia nutoa ƒe du vevitɔ. Míenɔ du sia me ŋkeke aɖewo. 13 Eye le sabat dzi la, míeto agboa nu do go yi tɔsisi aɖe to, afi si míesusu be gbedoɖaƒe aɖe le, eye míenɔ anyi hete nuƒoƒo na nyɔnu siwo va ƒo ƒu la. 14 Eye nyɔnu aɖe si ŋkɔe nye Lidia, si nye aɖabɛdzrala tso Tiatira+ dua me, eye wònye mawusubɔla la, nɔ to ɖom, eye Yehowa* ʋu eƒe dzi bliboe be wòalé to ɖe nya siwo gblɔm Paulo le la ŋu. 15 Ke esi eya kple eƒemetɔwo xɔ nyɔnyrɔ+ la, eɖe kuku na mí vevie be: “Ne miebum be menye nuteƒewɔla na Yehowa* la, ekema miva dze aƒenye me.” Eye wòƒoe ɖe mía nu míeyi. 16 Esi míeyina gbedoɖaƒea la, dɔlanyɔnuvi aɖe si me gbɔgbɔ vɔ̃ aɖe le si naa wòtea ŋu kaa afa+ la va kpe mí. Etoa eƒe afakaka me nana eƒe aƒetɔwo kpɔa viɖe geɖe. 17 Nyɔnuvi sia dze mía kple Paulo yome, eye wòle ɣli dom le gbɔgblɔm be: “Ame siawo nye Mawu Dziƒoʋĩtɔ+ la ƒe kluviwo, ame siwo le xɔxɔmɔ la gblɔm na mi.” 18 Enɔ esia wɔwɔ dzi ŋkeke geɖe. Mlɔeba eva glo Paulo, eye wòtrɔ hegblɔ na gbɔgbɔ la be: “Mele gbe ɖem na wò le Yesu Kristo ƒe ŋkɔ me be nàdo go le eme.” Eye wòdo go le gaƒoƒo ma tututu dzi.+ 19 Ke esi eƒe aƒetɔwo kpɔ be yewobu yewoƒe gakpɔmɔnu si ŋu yewoɖoa ŋu ɖo la,+ wolé Paulo kple Sila, eye wohe wo yi ablɔ me ɖade wo asi na dziɖulawo.+ 20 Esi wokplɔ wo yi dumegãwo gbɔ la, wogblɔ be: “Ame siawo le zitɔtɔ dem míaƒe dua me.+ Yudatɔwoe wonye, 21 eye wole nu ƒom tso kɔnyinyi siwo se meɖe mɔ na mí be míaxɔ alo awɔ wo dzi o la ŋu, elabena Romatɔwoe míenye.” 22 Ale ameha la tso ɖe wo ŋu, eye dumegãwo vuvu woƒe awuwo le wo ŋu eye woɖe gbe be woaƒo wo kple ati.+ 23 Esi woƒo wo vevie vɔ la, wode wo gaxɔ me, eye wode se na gaxɔdzikpɔla la be wòadzɔ wo ŋu vevie.+ 24 Esi wode se nɛ alea ta la, etsɔ wo de gaxɔ emetɔ la me, eye wòbɔ pã woƒe afɔwo. 25 Ke le zã titina lɔƒo la, Paulo kple Sila le gbe dom ɖa hele ha dzim le Mawu kafum;+ eye gamenɔlawo nɔ wo ŋkɔ sem. 26 Kasia anyigba ʋuʋu sesĩe, ale be gaxɔa ƒe gɔmeɖokpewo ʋuʋu. Ʋɔtruawo katã hã ʋu enumake, eye ameawo katã ƒe gawo tu le wo ŋu.+ 27 Esi gaxɔdzikpɔla la nyɔ eye wòkpɔ be gaxɔa ƒe ʋɔtruwo le ʋuʋu la, eɖe eƒe yi be yeawu ye ɖokui, elabena esusu be gamenɔlaawo si.+ 28 Ke Paulo do ɣli sesĩe be: “Mègawɔ nu vevi ɖokuiwò o, elabena mí katã míele afii!” 29 Eya ta ebia be woatsɔ akaɖiwo vɛ, eye wòƒu du ge ɖe eme, eye wòle ƒoƒom kpakpakpa va tsyɔ mo anyi ɖe Paulo kple Sila ŋkume. 30 Eye wòkplɔ wo do goe gblɔ na wo be: “Aƒetɔwo, nu kae mawɔ be makpɔ ɖeɖe?” 31 Wogblɔ nɛ be: “Xɔ Aƒetɔ Yesu dzi se, eye wò kple wò aƒe la miakpɔ ɖeɖe.”+ 32 Eye wogblɔ Yehowa* ƒe nya la na eya kple eƒemetɔwo katã. 33 Eye wòkplɔ wo le zã ƒe gaƒoƒo ma me heklɔ woƒe abiawo na wo. Enumake wonyrɔ eya kple eƒe ƒome bliboa katã.+ 34 Eyome ekplɔ wo yi eƒe aƒe me heɖo kplɔ̃ na wo, eye esi wòxɔ Mawu dzi se azɔ ta la, eya kple eƒe aƒe blibo la wokpɔ dzidzɔ geɖe. 35 Esi ŋu ke la, dumegãwo dɔ atikplɔtɔwo ɖa be woagblɔ be: “Ðe asi le ame mawo ŋu woadzo.” 36 Eya ta gaxɔdzikpɔla la va gblɔ woƒe nyawo na Paulo be: “Dumegãwo dɔ ame ɖa be woaɖe asi le mi ame evea ŋu. Eya ta mido go miadzo le ŋutifafa me.” 37 Ke Paulo gblɔ na wo be: “Woƒo mí ame siwo nye Romatɔwo le dutoƒo evɔ womedrɔ̃ ʋɔnu mí hebu fɔ mí hafi o,+ eye wode mí gaxɔ me. Ke azɔ ɖe wole asi ɖem le mía ŋu le adzamea? Gbeɖe! Woawo ŋutɔwo koe ava kplɔ mí ado goe.” 38 Eya ta atikplɔtɔawo yi ɖaka nya siawo ta na dumegãwo. Esi wose be Romatɔwoe wonye la, vɔvɔ̃ ɖo wo ŋutɔ.+ 39 Eya ta wova fa dzi na wo, eye wokplɔ wo do goe heɖe kuku na wo be woadzo le dua me. 40 Esi wodo go le gaxɔa me la, woyi Lidia ƒe aƒe me; eye esi wokpɔ nɔviawo la, wode dzi ƒo na wo,+ eye wodzo.\n^ Alo, “woto Misia dua me.”


Gbetakpɔxɔ—Tata Si Míesrɔ̃na | January 15, 2007\nGɔmesese ka nue nyagblɔla la kpɔ “ŋutsu ɖeka le wo ame akpe dome” ke mekpɔ “nyɔnu le esiawo katã dome o” le?—Nyagblɔla 7:28.\nHafi míate ŋu ase nya sia, si tso gbɔgbɔ me, gɔme nyuie la, ele be míase ale si Mawu bua nyɔnuwoe la gɔme gbã. Biblia yɔ Naomi, si nye ahosi, ƒe lɔ̃xoyɔvi Rut be “nyɔnu zãzɛ.” (Rut 3:11) Lododowo 31:10 gblɔ be srɔ̃nyɔnu zazɛ̃ ‘xɔa asi wu adzagba.’ Ekema nu kae blema Israel Fia Salomo wɔnɛ esime wògblɔ be: “Mekpɔ . . . ŋutsu vavã ɖeka le wo ame akpe dome, ke nyemekpɔ nyɔnu vavã aɖeke le esiawo katã dome o”?—Moffatt ƒe gɔmeɖeɖe.\nNya siwo ƒo xlã kpukpui sia ɖee fia be nyɔnu siwo nɔ anyi le Salomo ƒe ŋkekea me la megava nɔ agbe nyui nɔm o. (Nyagblɔla 7:26) Ðewohĩ dutanyɔnu siwo subɔa Baal la ƒe ŋusẽkpɔɖeamedzi koŋ gbɔe esia anya tso. Dutanyɔnu gbogbo siwo Fia Salomo ɖe la, te ŋu flu eyama gɔ̃ hã. Biblia gblɔ be, ‘srɔ̃a, siwo nye fiasrɔ̃wo, le alafa adre, eye eƒe ahiãwo le alafa etɔ̃; eye srɔ̃awo trɔ eƒe dzi’ ɖe alakpamawuwo ŋu. (Fiawo I, 11:1-4) Ŋutsuwo kura gɔ̃ hã menɔ agbe nyui nɔm tututu o—ŋutsu dzɔdzɔe ɖeka le wo ame akpe dome, nye xexlẽme si meɖi naneke o. Salomo ƒo nya ta be: “Esia ko mekpɔ be, Mawu wɔ amegbetɔwo woto mɔ ɖeka, ke woawo dia ayedzedze geɖe.” (Nyagblɔla 7:29) Esia nye nyataƒonya si ku ɖe amegbetɔwo ŋu—ame alo ameƒomea, ke menye ŋutsu ye wotsɔ le sɔsɔm kple nyɔnu o. Eya ta ele be míase nya si le Nyagblɔla 7:28 gɔme be amewo ƒe agbenɔnɔ le Salomo ƒe ŋkekea me ŋue wòku ɖo.\nGake gɔmesese bubu agate ŋu anɔ mawunyakpukpui sia ŋu. Ate ŋu anye nyagblɔɖinya hã, elabena nyɔnu aɖeke meɖo to Yehowa bliboe kpɔ o. Gake ŋutsu aɖe ya nɔ anyi kpɔ si ɖo to Yehowa bliboe—eyae nye Yesu Kristo.—Romatɔwo 5:15-17.\n“Ŋutsu ɖeka le wo ame akpe dome”\nŊutsu Kple Nyɔnu Wonye Kpeɖeŋutɔ Na Wo Nɔewo\nŊutsu Kple Nyɔnu Ðe Sia Ðe Le Ðoƒe Si Ŋu Bubu Le\nNya Vevi Siwo Tso Yesaya Ƒe Agbalẽa Me—Akpa II\nŊgɔyiyi Ðedzesi Siwo Wowɔ Le Afrikagbe Bibliawo Tata Me\nSamuel Do Tadedeagu Vavã Ðe Ŋgɔ\nTenɔnɔ Sesĩe Ne Viwò Dze Aglã\nFia Nu Si Tututu Nye Biblia Ƒe Nufiafia\nKpe Ðe Amewo Ŋu Woawɔ Ðe Biblia Ƒe Nufiafiawo Dzi\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA January 15, 2007\nGBETAKPƆXƆ—TATA SI MÍESRƆ̃NA January 15, 2007


2 Mose 3:14-15\n Mawu gblɔ na Mose be: „Amesi menye, eyae menye,“ eye wògblɔ bena: Ale nagblɔ na Israel-viwo enye si: „Menye“ ye dɔm do ɖe mia gbɔ; esia nye nye ŋkɔ tegbee, eye nye ŋkɔ sia dzidzimewo katã woayɔ.\n2 Mose 34:14\nMegade ta agu na mawu bubuwo o, elabena Yehowa enye ŋuʋãla, eƒe ŋkɔe nye Mawu ŋuʋãla.\nLe gɔmedzedzea me Mawu wɔ dziƒo kple anyigba.\n1 Mose 17:1\nEsi Abram xɔ ƒe blaasieke vɔ asieke la, Yehowa ɖe eɖokui fia Abram, eye wògblɔ nɛ bena: Nye enye Mawu ŋusẽkatãtɔ; zɔ le ŋkunye me, eye nazu blibo!\nEyata Aƒetɔ la ŋuta ana dzesi mi: Kpɔ ɖa, ɖetugbi afɔ fu, eye wòadzi ŋutsuvi ana ŋkɔe be „Mawu li kpli mí“.\nNyee nye Yehowa, ŋkɔnyee, nyematsɔ nye bubu na ame tutɔ kple nye kafukafu na legbawo o.\nNyee nye Yehowa, ɖeke megali o; mawua ɖeke mekpe ɖe ŋunye o; mebia ali dzi na wò, esi mekpɔ dze sim haɖe o,\nMidi Yehowa, ŋkeke alesi wòle gaglãgbe, miyɔe, esime wotsɔ kpui ƒe.\nLe gɔmedzedzea me Nya la li, eye Nya la li kple Mawu, eye Nya lae nye Mawu.\nYehowa ƒe dɔla la gblɔ nɛ bena: Nukaŋuti nèle nye ŋkɔ, si nye nukunu la, ta biam?\nEyata miawo mido gbe ɖa ale: Mía Fofo, si le dziƒowo! Wò ŋkɔ ŋuti nakɔ!\nMiheyi ɖawɔ dukɔwo katã ne woanye nusrɔ̃lawo, miade mawutsi ta na wo ɖe Fofo la kple Vi la kpakple Gbɔgbɔ kɔkɔe la ƒe ŋkɔa me,\nEye menye ame bubua ɖeke me xoxo la le o; elabena ŋkɔ bubua ɖeke mele dziƒoa te, si wona amegbetɔwo, le esi me wòle be, míakpɔ xɔxɔ la le o.\nYehowa ƒe ŋkɔ enye mɔ sesẽ; afima ame dzɔdzɔe la sina yina, eye wònɔa dedie.\nAmeka lia yi dziƒo gaɖi va anyi? Ameka lɔ ya ɖe asiʋlo me? Ameka bla tsi ɖe avɔ me? Ameka ɖo anyigba ƒe mlɔenuwo katã tsitrenu? Eŋkɔ ɖe, eye aleke woyɔna na via? Enyaea?\nNeɖu fia le Mawu ŋku me tegbee; ɖo amenuveve kple nyateƒe, ne woakpɔ eta!\nNyee nye Alfa kple Omega, gɔmedzedze kple nuwuwu; ale Aƒetɔ Mawu, amesi li, eye wònɔ anyi, eye wòle vava ge, amesi nye ŋusẽkatãtɔ la, gblɔ esi!\n Azɔ menyae be, Yehowa xɔna na eƒe amesiamina la, eye wòtsɔa eƒe nuɖusi ƒe nutsuwɔwɔ, siwo xɔna na ame la, tɔna nɛ tso eƒe dziƒo kɔkɔe la. Ame meawo ɖoa ŋu ɖe tasiaɖam kple sɔwo ŋu, ke míawo míeyɔa Yehowa, mía Mawu la, ƒe ŋkɔ.\n bene amesiwo le dziƒo kple amesiwo le anyigba dzi kple amesiwo le anyigba te la, katã nadze klo le Yesu ƒe ŋkɔ la me, eye aɖe sia aɖe naʋu me bena, Yesu Kristo enye Aƒetɔ la hena Mawu Fofoa ƒe kafukafu.\n2 Mose 3:13-15\n Eye Mose gblɔ na Mawu bena: Ne meva Israel-viwo gbɔ, eve megblɔ na wo be: mia fofowo ƒe Mawu dɔm do de mia gbɔ, eve woabiam bena eŋkɔ ɖee hã la, aleke maɖo ŋu na wòe? Mawu gblɔ na Mose be: „Amesi menye, eyae menye,“ eye wògblɔ bena: Ale nagblɔ na Israel-viwo enye si: „Menye“ ye dɔm do ɖe mia gbɔ; esia nye nye ŋkɔ tegbee, eye nye ŋkɔ sia dzidzimewo katã woayɔ.